text:
Ou te folafola atu ia te oe, a e filifili ia aua nei tiga lou loto pe maasiasi, o le a e lagonaina Lona alofa ma le loto malie. O le a e iloa ua e avea atili e faapei o Ia.
O’u uso e ma tuafafine pele i le salafa o le lalolagi, ou te momoli atu la’u faamalo mo le faatuatua ma le lotototoa ua ou vaaia i o outou olaga. Ua tatou ola i se taimi silisili ona maoae—ae o se taimi o luitau.
Ua Fagua i Tatou e le Alii i Mea Matautia o i Luma Atu
E lei tuua toatasia lava i tatou e le Alii i la tatou sailiga e toe foi atu ia te Ia. Faalogo i Ana afioga lapatai ua fagua ai i tatou i mea matautia o i luma atu: “Ia … mataala, ma tatalo.” 1 “Ia faaeteete ne’i … olegia outou.” 2 “Ia outou mataala ma faaeteete.” 3 “Ia outou faaeteete ia te outou ne’i … tou pauu ai i le mea sa outou tumau ai.” 4
E leai se tasi e sao mai uunaiga a le lalolagi. O le fautuaga a le Alii lea e puipuia mai ai i tatou.
Tou te manatuaina le mea na oo i ai Iesu i Kapanaumi ina ua le taliaina e soo na mulimuli i le Faaola faapea, o Ia o le Alo o le Atua. Fai mai le mau: “Ua o ese isi o ona soo e toatele i tua … e le’i toe feoai i latou ma Ia.” 5
Ona faliu atu lea o Iesu i le Toasefululua ma fesili, “Pe tou te fia o ese foi?” 6
Pe Tou Te Fia O Ese Foi?
I lo’u lava mafaufau, ua tele taimi ou te taliina ai lena fesili: “E leai! E le o a’u! Ou te le tuua lava o Ia! Ua ou i ai iinei e faavavau!” Ou te iloa ua outou tali atu i lea lava ala e tasi.
Ae o le fesili, “Pe tou te fia o ese foi?” e tatou te mafaufau ai i lo tatou lava maaleale. O le olaga e lē o se tafaoga faaleagaga. E manatua lemu ai i o tatou mafaufau upu a le aposetolo i se tasi foi taimi: “Le Alii e, o a’u ea?” 7
Tatou te ulu ifo i le vai o le papatisoga ma le olioli ma le naunautai. O loo tālo mai le Faaola ia i tatou “O mai ia te au,” 8 ma ua tatou tali atu, i le tauaveina o Lona suafa i o tatou luga. E leai se tasi o i tatou e manao ia tau o sina malaga puupuu faaleagaga, pe umi foi ma toaga ona faamuta ai lea. O le auala o le avea ma soo e le mo e lotovaivai i le agaga. Na fetalai mai Iesu: “E te alofa atu i le Alii lou Atua ma lou loto atoa, ma lou agaga atoa, ma lou manatu atoa.” 9 “Ai se fia mulimuli mai ia te au, aua ne’i usiusitai o ia ia te ia, a ia ave e ia lona satauro, i le mulimuli mai ai ia te au.” 10
A o tatou mulimuli i le Faaola, e mautinoa o le a faafetaia’ia i tatou e luitau. A taulimaina ma le faatuatua, o nei aafiaga e faaleleia ai o le a faateleina ai lo tatou liua i le moni a’ia’i o le Faaola. A taulimaina i se ala o le lalolagi, o nei lava aafiaga e tasi o le a puaoa ai la tatou vaai ma faavaivaia ai a tatou faaiuga. E i ai nisi tatou te alolofa ma faamemelo i ai, ua se’e ese mai le ala sa’o ma le vaapiapi ma ua “le toe [feoai] i latou ma Ia.”
E Faapefea Ona Tatou Tumau Faamaoni?
E faapefea ona tatou tumau faamaoni i le Faaola, o Lana talalelei, ma sauniga o Lana perisitua? E faapefea ona tatou atiina ae le faatuatua ma le malosi ia le tuua ai lava o Ia?
Na fetalai Iesu, “A le liua outou, ma avea ia pei o tama iti, tou te le sao lava i le malo o le lagi.” 11 Tatou te manaomia se loto talitonu o se tamaitiiti.
E ala i le mana o Lana Togiola, o le a avea ai i tatou “o se tamaitiiti ua fia usiusitai, ma agamalu, ma faamaulalo, ma onosai, ma ua tumu i le alofa ma le fia gauai i mea uma ua silafia e le Atua e tatau ona faatiga ai i [tatou], e pei lava ona gauai le tama itiiti i lona tamā.” 12 O le liliu tele lea o le loto. 13
E le pine ona tatou vaai lea i le mafuaaga e tatau ai ona suia se loto. E lua upu o loo faailo mai ai le tulaga mata’utia o i luma: o upu o le faatiga ma le maasiasi.
Filifili Ia Aua Le Tausuai
Ia i latou na le mautonu i le tulaga faaleatua o le Faaola, na fesili ai Iesu: “Tou te tausuai ea i lena mea?” 14 I le faataoto i le lulu saito, na lapatai atu ai Iesu: “O lē … [e tumau] mo sina taimi: [peitai] a tupu le puapuaga po o le sauaga ona o le upu, ona tausuai loa lea o ia.” 15
E tele ituaiga auala e tausuai ai ma o le a tatou maua pea lava avanoa e tausuai pe tiga ai. O tagata tatou te talitonu i ai, e faaitaina i tatou. E i ai faigata tatou te le mafaufauina. E le tulai mai o tatou olaga i le ala tonu tatou te mafaufauina. E i ai mea sese tatou te faia, e lagona le le agavaa, ma le popole ina ia faamagaloina. Tatou te popole i se mataupu tau i le aoaoga faavae. Tatou te aoaoina se mea sa ta’ua i le pulelaa i le Lotu i le 150 tausaga ua mavae ae faalavelaveina ai lava i tatou. E le tonu le taulimaina o a tatou fanau. E le amanaiaina i tatou pe le patipatia. Atonu e 100 ni mea, e moni uma lava i taimi taitasi. 16
I o tatou taimi e faavaivai ai, e saili ai le tiapolo e faoa a tatou folafolaga faaleagaga. Afai tatou te le mataala, o le a toe foi lo tatou agaga e pei o se tamaitiiti ua manu’a, i lo tatou olaga tuai e maluluina ma pogisa, ae tuua le malamalama mafanafana, faamalolo o le Faaola.
Ina ua le tonu ona faamasinoina ia Parley P. Pratt, i le 1835, ma aumaia ai le maasiasi ma le faalumaina o ia ma lona aiga, na apoapoai atu ai le Perofeta o Iosefa Samita: “[Parley], … ia solipala i ou vae na mea … [ma] o le a mafuta le Atua Silisiliese ma oe.” 17
O se isi faataitaiga: I le 1830, sa papatisoina ai Frederick G. Williams, o se fomai iloga. Na vave ona ia ofoina atu ana taleni ma lona tamaoaiga i le Ekalesia. Na avea o ia ma se taitai i le Ekalesia. Na ia ofofua atu lona fanua mo le Malumalu i Katelani. I le 1837, na lutia ai o ia i faigata o le olaga, ma sa faia ai e Frederick G. Williams ni mea sese matuia. Na folafola mai e le Alii i se faaaliga e faapea “e tusa ai ma [lana] solitulafono, ua aveesea ai mai ia te ia [lona] tulaga sa i ai [i le taitaiga o le Ekalesia].” 18
O le lesona matagofie ua tatou aoaoina mai ia Frederick G. Williams o le, “po o le a lava ona vaivaiga faaletagata, sa ia te ia le lototele e toe [faafou] ai lona loto naunau i le [Alii,] le Perofeta ma … le Ekalesia, semanu e matua faigofie lava ona tuu atu ia lava i le āu oona.” 19 I le tautotogo o le 1840, na sau ai o ia i le konafesi aoao, ma talosagaina ma le lotomaualalo se faamagaloga mo lana amio ua tuanai, ma faaalia lona naunautaiga e faia le finagalo o le Atua i le lumanai. O Ailama Samita na tauaaoina mai lana mataupu, ma sa faamagaloina o ia ma le le toe ta’uta’ua. Na maliu o ia o se tagata faamaoni o le Ekalesia.
Talu ai nei sa ma feiloai ai ma le peresitene o le Malumalu o Recife Brazil, o lona igoa o Fredrick G. Williams. Na ia toe ta’ua le faamanuiaina o lona aiga ma le fiaselau o fanau ona o le faaiuga o le lototele o le tamā o le tama, le tamā o lona tamamatua.
Filifili Ia Aua le Maasiasi
O le lototiga e i ai sana soa mataga e igoa ia maasiasi.
I le Tusi a Mamona ua tatou aoao ai i le faaaliga na oo ia Liae, o le laau o le ola. O loo ta’ua e le faaaliga ni tagata tamalii na “ua [fetaomi] mai i luma i le puao pogisa, o piimau i le ai uamea,” ma taunuu mai ma “[aai] i le fua o le laau.” 20
Na faamatalaina e Nifae le laau “o le alofa o le Atua,” 21 ua fua mai ai fua ia e “faatumuina ai [le] agaga i le olioli tele lava.” 22
Ina ua mavae le tofoina o le fua, sa vaai Liae i “se fale tele ma le vateatea … ua tumu foi i tagata … o e matutua ma e iti, … o tane atoa ma fafine; sa matua lelei le uiga o o latou ofu; ma latou … tauemu ma tusi mai o latou tamatamai lima i e na o mai ma … aai i le fua.” 23 Na faamatala e le agelu o tauemuga, o le ‘amu’amu, o tamatamailima o le inoino e faatusa lea i le faamaualuga ma le poto o le lalolagi. 24
Na manino ona tautino mai e Nifae “matou te lei amanaia i latou.” 25
O le mea e faanoanoa ai, sa i ai nisi na mou atu le lototele. Fai mai le mau, “Ina ua uma ona latou aai i le fua, ua maasiasi i latou, ona o e ua tauemu ia te i latou, ma ua latou pauu ese i ala leaga ma ua le iloa.” 26
I le avea ai ma ni soo o Keriso, tatou te tutu ese ai mai le lalolagi. Atonu e i ai ni taimi tatou te lagona ai le faaletonu pe a tusitusi mai lima o tauemuga ma lafoaia ai le mea ua paia ia i tatou. 27 Sa fautua mai Peresitene Thomas S. Monson e faapea, “O le a faigata mo oe ona tetee atu i le faifai mai o i latou e luitauina lou faatuatua sei iloga lava e maua’a ma mausali lau molimau.” 28 Na faapea mai Nifae, “aua le amanaiaina.” 29 Na apoapoai mai Paulo, “Ua le foaiina mai e le Atua ia te i tatou le agaga e mata’u ai; … Aua e te … mā i le molimau i lo tatou Alii.” 30 Tatou te le tuua lava o Ia.
A o ma malaga atu ma Peresitene Uchtdorf i Europa i Sasae i le tausaga na te’a nei, sa ou maofa lava i le faatuatua ma le lototetele o le au paia. Sa ta’u mai e se tasi taitai perisitua i Ukraine e uiga i le valaauina o ia i le au peresitene o le paranesi i le tautotogo o le 1993, ae faatoa ono masina talu ona papatiso. O le a manaomia ai le faaaoga o lona faatuatua i nofoaga faitele ma fesoasoani ai e lesitala le ekalesia i le aai o Dnipropetrovsk. O se taimi o le le mautinoa i Ukraine, ma o le faailoa atu saoloto o le faatuatua ia Keriso ma le talalelei toefuataiina e ono faigata, e aofia ai ma le ono faate’a mai lana galuega o se pailate.
Fai mai le taitai perisitua, “Sa ou tatalo ma saga tatalo. Sa i ai la’u molimau, ma ua uma ona osia a’u feagaiga. Sa ou iloa le mea na finagalo le Alii ou te faia.” 31 Ma le lototele, sa agai atu ai i luma ma le faatuatua o ia ma lona faletua, ma le lē ma i le talalelei a Iesu Keriso.
O le “ua foaiina atu i ai mea e tele e sueina mai ia te ia mea e tele.”
E fesili nisi, “Pe tatau ona ou matua ese mai isi?” “Pe le mafai ona avea au ma soo o Keriso e aunoa ma le mafaufau tele i la’u amio?” “Pe le mafai ona ou alofa ia Keriso e aunoa ma le tausia o le tulafono o le ola mama?” “Pe le mafai ona ou alofa ia te Ia ma faia mea ou te manao e fai i le Aso Sa?” E faigofie lava le tali na tuuina mai e Iesu: “Afai tou te alofa mai ia te au, ia outou tausi mai i a’u poloaiga.” 32
E fesili foi nisi, “Pe le o tele ea nisi faatuatuaga e alolofa ia Keriso?” E i ai! Ae, o le avea ai ma tagata o Le Ekalesia a Iesu Keriso o le Au Paia o Aso e Gata Ai, o le i ai o se molimau i Lona moni a’ia’i, e le gata mai le Tusi Paia, ae mai le Tusi a Mamona foi; o le iloa ua toefuatai mai Lana perisitua i le fogaeleele; o le uma ai ona osia o feagaiga paia e mulimuli ia te Ia ma maua ai le meaalofa o le Agaga Paia; i le uma ai ona faaeeina i mana i Lona malumalu paia, ma avea ma se vaega o le sauniuniga mo Lona toe afio mai ma le mamalu i le fogaeleele; e le mafai ai ona faatusalia o tatou tagata ma i latou e le’i mauaina nei upumoni. “O lē ua foaiina atu i ai mea e tele e su’eina mai ia te ia mea e tele.” 33
Na fetalai mai le Alii, “Ia faitalia oe ma lau filifiliga i ai.” 34
Ou te folafola atu ia te oe, a e filifili ia aua nei tiga lou loto pe maasiasi, o le a e lagonaina Lona alofa ma le loto malie. O le a e iloa ua e avea atili e faapei o Ia. 35
Pe o le a e malamalama ea i mea uma? E leai. O le a tatou tuuina nisi faafitauli i luga o le fata se’i malamalama i ai i se isi taimi.
Pe o le a lelei ea mea uma? E leai. O le a tatou taliaina ni nai mea e le mafai ona faasa’o, ma faamagalo i isi pe a tiga.
Pe o le a tatou lagona ea le faaesea i nisi taimi mai ia i latou o loo vagaia i tatou? Ioe.
Pe o le a tatou ofo ea i ni taimi tatou te vaaia ai nisi o ita i le Ekalesia a le Alii, ma a latou taumafaiga e faoa le faatuatua tauivi o e vaivai? 36 Ioe. Ae o le a le taofia ai le tuputupu a’e po o le taunuuga o le Ekalesia, pe faalavelaveina ai foi le alualu i luma faaleagaga o i tatou taitoatasi i le avea ai o ni soo o le Alii, o Iesu Keriso.
Aua Lava Nei Tuua o Ia
Ou te fiafia i nei upu mai se viiga tatou te fiafia i ai:
E le maua le atoatoa i lenei olaga, peitai e mafai ona faaaoga lo tatou faatuatua i le Alii, o Iesu Keriso, ma tausia a tatou feagaiga. Sa folafola mai e Peresitene Monson, “O lau molimau, pe a tausia e le aunoa, o le a e saogalemu ai.” 38 Tatou te tuleia ia loloto o tatou a’a faaleagaga, taumamafa i aso taitasi i afioga a Keriso o i tusitusiga paia. Tatou te faatuatuaina afioga a perofeta soifua, ua tuu mai i o tatou luma e faasino maia le ala. Tatou te tatalo ma saga tatalo pea, ma faalogo atu i le leo filemu o le Agaga Paia e taitaia i tatou o loo fetalaia mai le filemu i o tatou agaga. Po o a lava luitau e tulai mai, aua, aua, lava nei o tatou tuua o Ia.
Na fesili le Faaola i Ana aposetolo: “Pe tou te fia o ese foi?” 39
Na tali Peteru:
“Le Alii e, a matou o ea ia te ai? O ia te oe upu o le ola e faavavau.
“… Ua matou talitonu, ma ua matou iloa o oe o le Keriso, o le Alo o le Atua soifua.” 40
Ua ia te au foi lena molimau. Ou te molimau atu ai i le suafa o Iesu Keriso, amene.
Show References
-
1. Mareko 13:33.
-
2. Mataupu Faavae ma Feagaiga 46:8.
-
3. Mataupu Faavae ma Feagaiga 42:76.
-
4. 2 Peteru 3:17.
-
5. Ioane 6:66.
-
6. Ioane 6:67.
-
7. Mataio 26:22.
-
8. 3 Nifae 9:14.
-
9. Mataio 22:37.
-
10. Mareko 8:34.
-
11. Mataio 18:3; tagai foi Marek 10:15; Luka 18:17; 3 Nifae 9:22; 11:37–38.
-
12. Mosaea 3:19.
-
13. Tagai i le Alema 5:14.
-
14. Ioane 6:61.
-
15. Mataio 13:21.
-
16. Tagai i le David A. Bednar, “Ma e Leai se Mea e Tausuai ai i Latou,” Liahona, Nov. 2006, 89–92.
-
17. Iosefa Samita, i le Autobiography of Parley P. Pratt, ed. Parley P. Pratt Jr. (1938), 118.
-
18. I le History of the Church, 3:46, footnote.
-
19. Frederick G. Williams, “Frederick Granger Williams of the First Presidency of the Church,” BYU Studies, vol. 12, nu. 3 (1972): 261.
-
20. 1 Nifae 8:24.
-
21. 1 Nifae 11:25.
-
22. 1 Nifae 8:20
-
23. 1 Nifae 8:26–27; tagai foi fuaiupu 33.
-
24. Tagai 1 Nifae 11:35–36; 12:18–19.
-
25. 1 Nifae 8:33.
-
26. 1 Nifae 8:28; faaopoopo le faamamafa.
-
27. Sa saunoa mai Peresitene Boyd K. Packer e faapea, “E matele lava ona o televise [ma initoneti], ua tatou nonofo ai i totonu o lena fale tele ma le vateatea, ae ua le na ona vaavaai atu i ai” (“Mauaina o i Tatou Lava i le Miti a Liae,” Liahona, Aok. 2010, 29).
-
28. I le lauga lava lea e tasi, sa saunoa ai Peresitene Thomas S. Monson e faapea, “O le fale tele ma le vateatea i le faaaliga ia Liae, e faatusa ia i latou o i le lalolagi o e faifai i le afioga a le Atua, ma ua tauemuina i latou o e ua taliaina ma ua alolofa i le Faaola ma tausi i poloaiga” (“Ia Outou Maua le Lotototoa,” Liahona, Me 2009, 126).
-
29. 1 Nifae 8:33.
-
30. 2 Timoteo 1:7–8.
-
31. Mai se talanoaga patino ma e mai se upusii ua faaliliuina o se talafaasolopito o le gagana a Alexander Davydov, faamauina ia July 16, 2010.
-
32. Ioane 14:15.
-
33. Mataupu Faavae ma Feagaiga 82:3.
-
34. Mose 3:17.
-
35. Tagai 1 Nifae 19:9.
-
36. Tagai 2 Nifae 28:20.
-
37. “Le Faavae Malosi,” Viiga, nu. 45.
-
38. Thomas S. Monson, Liahona, Me 2009, 126.
-
39. Ioane 6:67.
-
40. Ioane 6:68–69


c: text/html

text:
“O le a toto e ia i loto o fanau folafolaga na faia i tama, ma o le a liliu atu loto o fanau i o latou tama.”
Sa faaali mai e le Alii i le Perofeta o Iosefa Samita ia aoaoga faavae musuia e faatatau i le sauniga paia o le papatisoga. Sa oo mai le malamalama ina ua aoaoina ekalesia Kerisiano o le oti e le masuia, faavavau, ma e iloa ai le taunuuga o le agaga. Sa latou aoaoina o le papatisoina e tauia i le olioli e le gata, ae o isi e feagai ma faasalaga e faavavau, e aunoa ma le faamoemoe o le togiolaina.
O le faaaliga a le Alii e faapea, e ala mai i le pule e tatau ai o le perisitua, e mafai ai ona faia papatisoga e sui ai mo e ua maliliu e faasaoina ai le amiotonu o Lana fetalaiga: “Afai e le fanau se tasi i le vai ma le Agaga, e le mafai ona sao o ia i le malo o le Atua.”1 O papatisoga e fai ai ma sui [mo e ua maliliu] e mafai ona tuuina atu ma le alofa mutimutivale lenei sauniga taua mo tagata agavaa uma ua maliliu o e e le’i mauaina i le olaga nei.
O lenei aoaoga faavae mamalu o le isi lea molimau o le natura maoae o le Togiola a Iesu Keriso. Ua Ia aumaia ai le faaolataga i tagata uma ua salamo. O Lana Togiola ua faatoilaloina ai le oti, ma ua Ia faatagaina le tagata agavaa ua maliu e maua uma ia sauniga o le faaolataga e ala atu i se tagata e fai ma sui.
I se tusi, sa tusia i le silia ma le 150 tausaga ua mavae, sa ta’ua ai e Iosefa Samita: “Ua maua e le Au Paia le avanoa e papatisoina ai mo o … latou aiga ua maliliu … o e ua mauaina le Talalelei i le agaga, e ala … ia i latou o e ua tofiaina e talai atu ia i latou.”2 Mulimuli ane sa ia faaopoopo mai, “O na Au Paia o e e teenaina le avea ai ma sui o o latou aiga ua maliliu, latou te faia i le lamatiaina o lo latou lava faaolataga.”3
Sa tuuina mai e le perofeta o Elia ia ki o galuega sui ia Iosefa Samita i le Malumalu o Katelani4 e faataunuu ai le folafolaga a le Alii e faapea “o le a toto e ia i loto o fanau folafolaga na faia i tama, ma o le a liliu atu loto o fanau i o latou tama.”5
E ala mai i ni isi faaaliga ia Iosefa Samita ma perofeta na sosoo mai ai, ua faapea ona oo mai ai se malamalamaaga i le ma le faataunuuga o galuega o le malumalu ma le taumafaiga o talafaasolopito o aiga lea na te lagolagoina. O perofeta uma talu mai Iosefa Samita ua faamamafaina le manaomia tele o le faataunuuina o sauniga uma mo i tatou lava ma o tatou tuaa ua maliliu.
O galuega o le malumalu ma talafaasolopito o aiga o le galuega e tasi e vaevaeina i ni vaega se lua. E soo faatasi e pei o sauniga o le papatisoga ma le meaalofa o le Agaga Paia. O nisi o le au paia atonu e le mafai ona latou faia uma ia galuega ona o tulaga i le soifua maloloina po o le taumamao foi ma malumalu.
Sa aoao mai Peresitene Howard W. Hunter:
“E ao ona tatou faataunuuina galuega o sauniga perisitua i le malumalu e alagatatau mo lo tatou lava faaeaga; ona tatau lea ona tatou faia galuega mo i latou o e e le’i maua le avanoa e talia ai le talalelei i le olaga nei. O le faia o galuega mo isi e mafai ona ausia i ni laasaga se lua: muamua, e ala i le sailia o talafaasolopito o aiga e iloa ai o tatou tuaa; ma lona lua, o le faia lea o sauniga o le malumalu e tuu atu ai ia i latou ia lava avanoa e maua e tagata o soifua pea.
“Ae e toatele tagata o le Ekalesia e faatapulaa le mafai ona o atu i malumalu. Latou te faia le mea sili latou te mafaia. Latou te faia le sailiga o talafaasolopito o aiga ae fai e isi galuega o sauniga o le malumalu. Ae peitai, e i ai ni isi o le au paia o e auai i le faiga o galuega faalemalumalu ae latou te le faia le sailiga o talafaasolopito o aiga o o latou lava laina faaleaiga. E ui o loo latou faia se auaunaga paia i le fesoasoani i isi, latou te le maua se faamanuiaga e ala i lo latou le sailia o o latou lava aiga ua maliliu e pei ona aumai ai le taitaiga faalelagi e perofeta o aso e gata ai. …
“Ua ou iloaina o i latou o e auai i le sailiga o talafaasolopito faaleaiga ona faatino lea o sauniga faalemalumalu mo i latou ua latou maua igoa, o le a latou iloa le olioli faaopoopo o le mauaina o afa uma e lua o le faamanuiaga.”6
E finagalo le Tama oi le Lagi ia maua uma e i tatou taitoatasi ia vaega uma e lua o faamanuiaga o lenei galuega taua e fai ai ma sui [o e ua maliliu]. Ua Ia taitaiina isi e faasino mai ia i tatou le ala e agavaa ai. O oe ma a’u lava e pa’ū i ai le mauaina o na faamanuiaga.
Soo se galuega e te faia i le malumalu o le taimi faaaluina tatau lea, ae o le mauaina o sauniga sui mo ou lava tuaa o le a sili atu ai ona paia le taimi i le malumalu ma o le a faapea ona [e] maua ai faamanuiaga sili atu. Ua folafola mai e le Au Peresitene Sili e faapea, “O lo tatou tiutetauave tupito o le sailia lea ma faailoa o o tatou lava tuaa.”7
Outou tupulaga talavou, pe tou te mananao i se auala mautinoa e tuuitiitia ai faatosinaga a le fili i lou olaga? Ia faatofu oe lava i le sailia o ou tuaa, saunia igoa mo sauniga sui paia o loo maua i le malumalu, ona e alu atu lea i le malumalu e fai ma sui mo i latou ia maua sauniga o le papatisoga ma le meaalofa o le Agaga Paia. A o e faasolosolo matua, o le a mafai foi ona e auai i le mauaina o isi sauniga. E leai se isi puipuiga sili atu mai faatosinaga a le fili i lou olaga e mafai ona ou mafaufau i ai.
I le Misiona a Rusia Rostov sa valaaulia ai le autalavou ina ia faavasega [e talavou taitoatasi] ni igoa se 2,000 ona saunia lea ia le itiiti ifo ma le tasi se igoa mai o latou lava aiga mo sauniga o le malumalu. O i latou na ausia lenei sini sa valaaulia e o atu i se malaga umi i le Malumalu fou o Kyiv Iukureini. Sa faasoa mai e se tasi o alii talavou lona aafiaga: “Sa tele o’u taimi sa faaaluina i taaloga komepiuta. Ina ua amata ona ou faavasegaina igoa, sa le toe i ai so’u taimi e taalo ai i taaloga. O le taimi muamua sa ou mafaufau ai, ‘Oi auoi! E mafai faapefea lena mea!’ Ina ua uma le galuega faatino lenei, sa iu ina ou le toe fiafia e taalo. … O galuega o gafa o se mea e mafai ona tatou faia iinei i le lalolagi, ma o le a tumau ai i le lagi.”
E toatele ni Au Paia faamaoni ua latou faia galuega o le sailia o o latou laina faaleaiga ma ua faaaogaina le polokalama o le FamilySearch e fai ai sauniga mo tagata o o latou lava aiga e fai ai i latou ma e sui ai. O le faamoemoega o le faasaosaoina o igoa ia mafai ai e tagata taitasi ona faataunuu sauniga mo tuaa ma e e tupuga mai i se laina e ese mai, e tuuina atu ai ia te oe se taimi talafeagai e fai ai. O le taimi nei e 12 miliona igoa ma e faitau miliona sauniga mo na igoa o loo faatalitali. O lenei mea ua faatusaina i se faitauga aofai e sili atu nai lo le faitau aofai tuufaatasi o Nouei ma Tenimaka. E tele ni igoa ua faasaosaoina mo le tele o tausaga. O tuaa ua maua e le masalomia lava le naunau ma le fiafia ina ua faamaonia o latou igoa mo le faia o sauniga. Peitai, atonu e le o fiafia tele i latou pe afai e faaauau pea ona latou faatalitali mo le faataunuuina o o latou sauniga.
Matou te uunaia outou o e ua tele ni igoa o loo faasaosaoina ina ia faasoa atu na igoa ina ia mafai ona fesoasoani atu tagata o lou aiga lautele po o le uarota ma le siteki i le faataunuuina o lena galuega. E mafai ona faia lenei mea e ala i le tufatufaina o kata o le malumalu i tagata o le uarota ma le siteki o loo naunau e fesoasoani pe faaaoga foi le polokalama komepiuta o le FamilySearch e auina sa’o atu ai igoa i le malumalu. O le vaega mulimuli o se mea lea ua fia tausaga o fai e Cindy Blevins o Casper, Wyoming.
Sa papatiso Sister Blevins a o talavou ma ua na o ia lava le tagata o lona aiga ua auai i le Ekalesia. Ua ia faamaeaina se vaega tele o galuega o gafa. Ae ua tele naua ia igoa mo ia ma lona aiga patino mo le faia o sauniga. Ona o lenei mea, ua auina atu ai e Sister Blevins ia igoa i le malumalu, lea, sa ia ta’ua, e masani ona faamaeaina i ni nai vaiaso, e masani lava [ona faia] i se tasi o malumalu e lua lea e latalata atu i lona aiga. Fai mai o ia, e fiafia i le mafaufau atu atonu o nisi o ana uo ma tuaoi i lana lava uarota ma le siteki o i latou ia o loo fesoasoani e faataunuu le galuega mo ona tuaa. Na te talisapaia lo latou faia o lena mea.
Sa fiafia tele lo’u toalua faapelepele o Jeanene, e fai le sailiga o talafaasolopito o aiga. A o laiti le ma fanau, na te fesuiaia ai le taimi e nofo ai i tamaiti ni ana uo ina ia mafai ona ia maua ni nai itula i nai vaiaso e galue ai i le sailiga o o matou laina faaleaiga. Ina ua tuua e le ma tamaitiiti uii le fale, sa ia tusia i lana api talaaga patino: “Na faatoa uma nei lava ona ou faia se faaiuga ma ua ou fia tu i luga e alaga e faatatau i ai. Ua avea le potumoe tuai o Mike ma potu ou te galue ai i mea tau gafa. Ua saunia lelei e faatulaga ai faamaumauga ma galue ai i totonu. O le a taulai atu nei lo’u olaga i sailiga taua o le aiga ma le auina atu o igoa i le malumalu. Ua matuai ou fiafia lava ma naunau e fai loa.”8
Fai mai le isi tusiga i le api talaaga: “O le … vavega mo a’u sa tupu i le ofisa o Mel Olsen mo Talafaasolopito o Aiga, o lē sa tuuina mai ia te au se kopi na lolomi mai o le faasologa o le gafa na maua o o’u augatama, sa aumai mai le faafouga o faamaumauga faakomepiuta o le Faila o Augatama na auina atu i le sosaiete o mea tau gafa. O le tele lava sa aumai mai faamaumauga o le polokalama o tupulaga e fa a le Ekalesia lea sa ta’ua ai mo le tele o tausaga ua mavae. Sa lofituina lava a’u i le mafaufau i le galuega tele sa i o’u luma atu o le aoina mai o faamaumauga o le sailiga o o’u augatama mai faalapotopotoga a le aiga ina ia tuu uma i le komepiuta mo le tufatufaga faakomepiuta muamua ma le tele o Faila o Augatama. Ae o lele ua faatulagaina lelei ma matagofie ma lolomi i le leisa ma taatia ai i luga o le kesi i o’u luma. Sa matuai o’u fiafia lava ma lofituina, o lea sa na ona ou saofai ai lava iina ma le maofa ona amata ai lea ona ou tagi, sa matuai ou fiafia lava. … Mo se tagata o lē ua tolusefulu tausaga o sailia ma le naunautai ma le totoa, o le tuuina i le komepiuta o nei faamaumauga uma o se matuai fiafiaga sili lava. Ma a ou mafaufau i le faitau selau afe o tagata o e o le taimi nei pe o le a le toe umi foi ona tuuina lea i le komepiuta o ni lisi uumi o tisiketi o tusigaigoa ma sailiga patino … Ua matuai o’u fiafia ai lava. O le galuega moni lava a le Alii, ma o loo Ia taitaia.”9
Ua lava fua o lenei galuega musuia ua ou tofo i ai e iloa ai o ki na toefuataiina mai e Elia ia Iosefa Samita e mafai ai e o tatou loto ona fusia ma fesootai ai i tatou taitoatasi ia i latou o o tatou tuaa o e o loo faatalitali mai mo la tatou fesoasoani. E ala atu i a tatou taumafaiga i malumalu paia iinei i le lalolagi e faaaoga ai le pule ua faasafua mai e le Faaola, ua maua ai e o tatou tuaa sauniga faaola e mafai ai ona latou olioli i le fiafia e faavavau.
I aso ua mavae, i le faaosofia ai i se tautinoga loloto o le paia o le galuega, na feagai ai ma le totoa tagata taitoatasi ma se luitau lea na foliga mai sa taumafai toatasi lava e selesele saito uma i Nebraska. O le taimi nei, ua toatele tagata malolosi ua aufaatasi i le faiga o le galuega. A tatou auai faatasi e mafai ma o le a tatou ausia ai le galuega faatulagaina.
Ou te molimau atu ua pai atu le Agaga o Elia i loto o le toatele o le fanau a le Tama i le lalolagi atoa, ua mafua ai ona faatelevaveina le galuega mo e ua maliliu i se saoasaoa tulaga ese.
Ae faapefea oe? Pe ua e tatalo mo galuega a ou lava augatama? Ia faataatiaese na mea o lou olaga e le taua tele. Ia filifili nei e fai se mea o le a i ai ni taunuuga e faavavau. Atonu na musuia oe e sue ou augatama ae ua e faapea e le o oe o se tagata sue gafa. O e iloaina e le faapea seiloga o oe o se tagata sue gafa? E amata uma lava i le alofa ma se naunautai faamaoni e fesoasoani ia i latou ua i ai i lena itu o le veli o e ua le mafai ona fesoasoani ia i latou lava. Tilotilo solo. O le a i ai se tasi i lo outou eria e mafai ona fesoasoani atu ia manuia au taumafaiga.
O le galuega lenei o se galuega faaleagaga, o se taumafaiga tele o le galulue faatasi o itu uma e lua o le veli lea e tuuina atu ai le fesoasoani i itu uma e lua. Soo se mea lava o e i ai i le lalolagi, o le tatalo, faatuatua, naunautai, maelega, ma se ositaulaga, e mafai ai ona e faia se saofaga mamana. Ia amata nei. Ou te folafola atu ia te oe o le a fesoasoani atu le Alii ia e maua se auala. Ma o le a e lagona ai le fiafia tele. I le suafa o Iesu Keriso, amene.
Show References
-
1. Ioane 3:5.
-
2. History of the Church, 4:231.
-
3. Aoaoga a Peresitene o le Ekalesia: Iosefa Samita (2007), 471–72.
-
4. Tagai Mataupu Faavae ma Feagaiga 110:13–16 .
-
5. Mataupu Faavae ma Feagaiga 2:2; faaopoopo le faamamafa.
-
6. Howard W. Hunter, “O Tagata Naunau i le Malumalu,” Liahona, Me 1995, 5–6.
-
7. Tusi a le Au Peresitene Sili, Fep. 29, 2012; faaopoopo le faamamafa.
-
8. Jeanene Watkins Scott, personal journal, Apr. 1988.
-
9. Jeanene Watkins Scott, personal journal, Sept. 23, 1989.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved

robotstxt: allowed

filter: keep


text:
O le a faamanuiaina i tatou a o tatou lagonaina le agaga faafetai mo le Togiola a Iesu Keriso, faafou a tatou feagaiga o le papatisoga, lagona le faamagaloga, ma maua musumusuga mai le Agaga Paia.
Sa ou ola ae i Rexburg, Idaho, lea sa uunaia ai a’u ma aoaoina e se aiga, uo, faiaoga ma ni taitai lelei lava. E i ai aafiaga faapitoa i olaga o i tatou uma ia e pai mai i o tatou agaga ma suia ai e faavavau ni mea. O se tasi o ia aafiaga sa tupu a o o’u talavou. O lenei aafiaga sa suia ai lo’u olaga.
Sa ou malosi lava i le Ekalesia ma faasolosolo atu ai i le Perisitua Arona. A o o’u talavou, sa fai mai lo’u faiaoga o Uso Iakopo, e tusi i luga o se kata ni mea sa ou mafaufau i ai i le taimi o le faamanatuga. Sa ave la’u kata ma amata loa ona ou tusitusi. O le mea muamua i luga o le lisi o se taaloga pasiketipolo sa matou manumalo ai i le po na muamua atu. Ona sosoo ai lea ma se tafaoga faamasani ina ua uma le taaloga, ma alu ai lava faapena le lisi. Sa matuai mamao lava ma mautinoa foi sa le’i matamata tetele ai le suafa o Iesu Keriso.
O Aso Sa taitasi uma e faatumu ai le kata. Mo se talavou ua umia le Perisitua Arona, sa faapea ona [ou] iloa ai se uiga fou, lautele ma faaleagaga o le faamanatuga ma le sauniga faamanatuga. Sa ou tulimatai atu ma le naunautai i Aso Sa ma i le avanoa e ai ma inu ai i le faamanatuga, ona o le malamalama i le Togiola a le Faaola sa suia ai a’u. O Aso Sa uma lava seia oo mai i le taimi nei, pe a ou tago atu i le faamanatuga, e mafai ona ou vaaia ai la’u kata ma toe iloilo ai la’u lisi. O le taimi nei i la’u lisi ua i ai lava, ma e muamua i taimi uma le Faaola o tagata.
I le Feagaiga Fou tatou te faitau ai i le taimi sa faapotopoto ai le Faaola ma Ana Aposetolo i se afeafe aupito a luga mo le Tausamaaga o le Paseka.
“Ona tago ai lea o ia i le areto, ua faafetai, ua tofitofi ma avatu ia te i latou, ua faapea atu, O lo’u tino lenei, ua foaiina atu mo outou: tou te faia le mea nei e fai ma faamanatuga ia te a’u.
“Sa faapea foi ona tago i le ipu, ina ua uma ona talisua, ua faapea atu, O lenei ipu o le feagaiga fou lea i lo’u toto, ua faamaligiina mo outou.”1
Sa faia foi e Iesu le sauniga o le faamanatuga i le taimi o Lana asiasiga i sa Nifae.2 Ua ou iloa le taua o nei mea e lua na tutupu.
Na saunoa Peresitene Tavita O. MaKei, “Ua ou lagonaina le uunaia o a’u e faamamafa atu le mea ua mamanuina e le Alii e avea ma sauniga aupito sili ona taua i le Ekalesia, ma o le sauniga faamanatuga lea.”3 Afai tatou te saunia faalelei mo le faamanatuga, e mafai ona tatou suia o tatou olaga. Ou te fia fautuaina atu ni mataupu faavae se lima e mafai ona faamanuiaina ai o tatou olaga a o tatou taumamafa ma le agavaa i le faamanatuga.
I. Ia I Ai se Lagona o le Faafetai mo le Togiola a Iesu Keriso
O le mataupu faavae muamua o le i ai lea o se lagona o le faafetai i le Tama Faalelagi i le taimi o le faamanatuga o le Togiola a Lona Alo. O le tala lenei na faamatalaina e uiga i le tufaina o le faamanatuga:
“O le faamanatuga sa leai tele sona uiga moni ia te a’u seia oo i le Aso Sa sa faauuina ai a’u o se tiakono. O le aoauli lena sa ou tufaina ai le faamanatuga mo le uluai taimi lava. A o le’i oo i le sauniga, sa lapatai a’u e se tasi o tiakono, ‘Vaavaai mo Uso Schmidt. Atonu e ao ona e fafaguina o ia!’ Mulimuli ane na oo mai le taimi ou te auai ai i le tufaina o le faamanatuga. Sa lelei lava lo’u taulimaina o laina muamua e ono. Sa taumamafa tamaiti ma tagata matutua i le falaoa e aunoa ma se mafaufau tele i ai po o se faafitauli. Ona ou oo atu lea i le laina lona fitu, lea e saofai ai i taimi uma ia Uso Schmidt. Ae sa o’u tei. Nai lo le moe sa ala lelei o ia. E le pei o le toatele o isi sa ou auauna atu i ai, sa ia tago i le falaoa ma se agaga sa foliga mai sa manatunatu loloto ma le migao i ai.
“O ni nai minute mulimuli ane, sa ou toe oo atu ai foi ma le vai i le laina lona fitu. O le taimi la lenei sa sa’o lava la’u uo. Sa saofai Uso Schmidt ma lona ulu sa punou ma ona mata Siamani lapopoa sa moeiini. Sa mautinoa lava ua moegapepe. O le a la’u mea a fai pe tautala atu ai? Sa ou tilotilo atu mo sina taimi i ona fulufulumata, ua maanuminumi ma matua mai le tele o tausaga o galuega ma faigata. Sa auai o ia i le Ekalesia a o talavou ma sa oo o ia i le tele o sauaga i lona nuu laitiiti i Siamani. Sa faatele ona ou faalogo i le tala i sauniga molimau. Mulimuli ane, sa ou filifili loa e eueu lemu lona tauau ma le faamoemoe e ala ae ai o ia. A o o’u aapa atu e fafagu, sa ea malie a’e lona ulu. Sa tafe ifo ona loimata i ona alafau ma a o o’u vaai atu i ona foliga, sa ou vaaia ai le alofa ma le olioli. Sa tago ae o ia ma uu le ipuvai. E ui lava sa na o le sefululua o’u tausaga i le taimi lena, ae o loo mafai lava ona ou manatuaina lelei le lagona sa ou maua a o ou tilotilo atu i lenei toeaina malosi o ai ma inu i le faamanatuga. Sa ou iloaina e aunoa ma se masalosalo sa ia lagonaina se mea e uiga i le faamanatuga ou te le’i lagonaina lava. O iina sa ou naunau ai ou te fia manao foi ia ou lagonaina na lava lagona e tasi.”4
Sa talanoa Uso Schmidt ma le lagi, ma sa talanoa mai le lagi ia te ia.
II. Ia Manatua O Loo Tatou Faafouina Feagaiga o le Papatisoga
O le mataupu faavae lona lua o le manatua lea o loo tatou faafouina a tatou feagaiga o le papatisoga a o tatou taumamafa i le faamanatuga. O nisi o folafolaga tatou te faia, e pei ona tusia i tusitusiga paia, e aofia ai le:
“O mai i le lafu a le Atua, ma ta’ua o ona tagata, … e tauave avega a le tasi, … e faanoanoa faatasi ma e e faanoanoa … , ma tutu o ni molimau a le Atua.”5
“O mai i luma ma loto momomo ma agaga salamo, … ua loto e ave i o latou luga le suafa o Iesu Keriso, ua i ai se naunautai e auauna atu ia te ia e oo i le iuga,”6 ma manatua pea o Ia ma tausi i Ana poloaiga.7
O tatalo o le faamanatuga o se faamanatu o nei feagaiga. A tatou fetagofi atu i le faamanatuga, tatou te faafouina a tatou tautinoga ia ola i nei feagaiga. Ou te talitonu o se mea talafeagai le taulotoina o tatalo o le faamanatuga i o tatou mafaufau ma i o tatou loto. O le a fesoasoani lea ia i tatou e taulai atu ai i le faafouina o a tatou feagaiga o le papatisoga. E tusa lava po o le 8 pe 80 tausaga lo tatou matutua i le taimi na tatou papatiso ai, ou te faamoemoe o le a le galo lava ia i tatou lena aso atoa ai ma feagaiga na tatou osia.
III. E Mafai Ona Tatou Lagonaina i le Taimi o le Faamanatuga le Faamagaloina o a Tatou Agasala
Lona tolu, i le taimi o le faamanatuga, e mafai ona tatou lagonaina ai le faamagaloina o a tatou agasala. Afai na tatou faaaluina se taimi a o le’i oo i le sauniga faamanatuga e salamo ai i a tatou agasala, e mafai ona tatou o ese mai le sauniga faamanatuga ma se lagona mama ma atoatoa. Na saunoa Peresitene Boyd K. Packer: “O le faamanatuga e faafou ai le faagasologa o le faamagaloga. O Aso Sa uma pe a tufaina le faamanatuga, o se sauniga lena e faafou ai le faagasologa o le faamagaloina. … O Aso Sa uma e te faamamaina ai oe lava ina ia, i le taimi e tatau ai, pe a e oti o le a mama lou agaga.”8 O le tago atu ma le agavaa i le faamanatuga e mafai ona fesoasoani tatou te lagona ai e pei o tagata o le nuu o le Tupu o Peniamina, o e, “sa faatumuina i le olioli, ina ua latou maua se faamagaloga o a latou agasala, ma latou maua le filemu o le mafaufau.”9
IV. E Mafai Ona Tatou Maua Musumusuga mo Tali i o Tatou Faafitauli
O le mataupu faavae lona fa e faapea e mafai ona tatou maua musumusuga mo tali i o tatou faafitauli i le taimi o le sauniga faamanatuga. A o avea au ma se peresitene o le misiona i Polivia, sa ma maua ai ma lou toalua o, Mary Anne le faamanuiaga o le auai atu i le semina a peresitene o misiona faatasi ai ma Peresitene Henry B. Eyring. I lena fonotaga sa ia aoao mai ai e tolu ni auala o i ai e saunia ai ia faamanuiaina mai se fonotaga. E tatau ona tatou o mai ma o tatou faafitauli, ia faamaualalo e pei o tamaiti ua saunia e aoao, ma faatasi ai ma se manao e fesoasoani i fanau a le Atua.
A o tatou o mai ma le faamaualalo i le sauniga faamanatuga, e mafai ona faamanuiaina i tatou ia lagona musumusuga mo tali i o tatou faafitauli o aso taitasi. E ao ona tatou o mai saunia, ia naunau e faalogo, ma ia le faalavelaveina. I tusitusiga paia tatou te faitau ai, “Ae, faauta, ou te fai atu ia te oe, e ao ina e suesue i ai i lou mafaufau; ona ao lea ona e ole mai ia te a’u pe ua sa’o, ma afai ua sa’o o le a Ou faia ia mu lou loto i totonu ia te oe; o lea, o le a e lagona ai ua sa’o.”10 E mafai ona tatou iloa le mea e tatau ona tatou faia e fofo ai o tatou faafitauli.
V. O Le Taumamafa ma le Agavaa i le Faamanatuga O Le A Fesoasoani Ia i Tatou ia Faatumulia i le Agaga Paia
O le mataupu faavae lona lima, o le taumamafa ma le agavaa i le faamanatuga, o le a fesoasoani ia i tatou ia faatumulia i le Agaga Paia. I le faatinoina o le faamanatuga i le taimi o Lana asiasiga i sa Nifae, sa fetalai atu ai Iesu, “O ia o le e ai i lenei areto ua ai o ia i lo’u tino mo lona agaga; o ia o le e inu i lenei uaina ua inu o ia i lo’u toto mo lona agaga; ma o le a le fia ai lava pe fia inu lona agaga, ae o le a faatumuina.”11 Sa folafola atu ia i latou afai latou te fia aai ma fia feinu i le amiotonu, o le a faatumulia i latou i le Agaga Paia. O loo folafola mai foi i le tatalo o le faamanatuga afai tatou te ola e tusa ai ma a tatou feagaiga, o le a tatou maua pea Lona Agaga e faatasi ma i tatou.12
Na saunoa Elder Melvin J. Ballard: “O a’u o se molimau o loo i ai se agaga e auai i le faataunuuina o le faamanatuga lea e aumaia le mafanafana i le loto mai le ulu seia oo i vae; e te lagonaina le faamaloloina o manu’a o le agaga, ma le aveesea o le avega. O le mafanafana ma le fiafia e oo mai i le loto e mama ma manao moni e taumafa i lenei taumafataga faaleagaga.”13
O le a faamanuiaina i tatou a o tatou lagonaina le agaga faafetai mo le Togiola a Iesu Keriso, faafou a tatou feagaiga o le papatisoga, lagona le faamagaloga, ma maua musumusuga mai le Agaga Paia a o tatou taumamafa i le faamanatuga i vaiaso taitasi. O le a avea i taimi uma ma se sauniga faamanatuga maoae pe afai o le faamanatuga o le totonugalemu lea o a tatou tapuaiga. E faailoa atu lo’u agaga faafetai mo le Togiola a Iesu Keirso. Ou te iloa o loo soifua o Ia. I le suafa o Iesu Keriso, amene.
Show References
-
1. Luka 22:19–20; faaopoopo le faamamafa.
-
2. Tagai 3 Nifae 18.
-
3. David O. McKay, i le Conference Report, Oke. 1929, 11.
-
4. Book of Mormon Student Manual (Church Educational System manual, 1979), 417.
-
5. Mosaea 18:8–9.
-
-
7. Tagai Mataupu Faavae ma Feagaiga 20:77.
-
8. Boyd K. Packer, Mine Errand from the Lord (2008), 196.
-
9. Mosaea 4:3; faaopoopo le faamamafa.
-
10. Mataupu Faavae ma Feagaiga 9:8; faaopoopo le faamamafa.
-
11. 3 Nifae 20:8.
-
12. Tagai Mataupu Faavae ma Feagaiga 20:77.
-
13. Melvin J. Ballard, in Bryant S. Hinckley, Sermons and Missionary Services of Melvin Joseph Ballard (1949), 149.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Tala o Fa'amasinoga
IOE SA IA GAOIA LE $1,000 MAI LANA KAMUPANI
O le alii lea na tuuaia e le malo i lona suia fuainumera sa aumai i lana siaki mulimuli mai le kamupani sa galue ai, ua ia ta'utino i le faamasinoga, e faamaonia sa ia faia lea gaioiga, ma ia gaoia ai le tupe e $1,000 mai lea kamupani.
O le alii o Mamoe Vaoga na uluai tuuaia e le malo i moliaga mamafa e aofia ai le gaoi, faia o faamaumauga sese, faapea ai ma lona sainia faamalosia o le saini a se isi tagata, ae i lalo o se maliliega sa ia sainia ma le malo ma talia e le faamasinoga, sa ia tali ioe ai i moliaga mamafa e lua o le gaoi ma le faia o faamaumauga sese, ae solofua le isi moliaga mamafa o lona sainia faamalosi o le igoa o le isi tagata.
I le tali ioe ai o Vaoga i moliaga ia e lua sa ia tautino ai i le faamasinoga e faapea, i le masina o Novema 2011, na maua mai ai lana siaki mulimuli mai le kamupani a le Atlas Construction lea sa galue ai i le aofai e $151.74, peitai sa ia faaopoopo le numera tasi ma le koma i le siaki ina ia maua ai le aofa'i e $1,151.75, faatasi ai ma lona toe faaopoopo o faaupuga ina ia faailoa ai le aofaiga e 'tasi le afe tala', ma alu ai loa ua tala lana siaki i le faletupe o le ANZ Bank.
Na tautino Vaoga, o lona faia o lea gaioiga ua ia gaoia ai le tupe e $1,000 mai lana kamupani sa galue muamua ai.
Ua manatu loia o le a faatali ni a laua faafinauga mo se faasalaga o Vaoga, sei maea on a tapena e le ofisa faanofovaavaaia sa latou ripoti, peitai ua malamalama le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena ia talosaga.
Ua ia iloa foi, e le mafai ona toe suia lana tali ioe ua tuuina atu i le faamasinoga, pe afai e tuuina mai lana faasalaga ae le tau ai lona mana'o.
O loo taofia pea Vaoga i le toese i Tafuna e faatali ai le aso 19 Iulai lea ua faatulaga e lau ai lana faasalaga, ina ua le mafai ona ia totogi le tupe e $1,000 sa faatulaga e tatala ai o ia i tua.
FALEPUIPUI VILI ONEY MO LE 12 MASINA
O le alii talavou lea na maua i ai e leoleo ni mariuana ina ua osofaia lona fale i le masina o Mati o le tausaga nei, ua faasala i le toese mo le umi e 12 masina, o se tasi lea o tuutuuga o lana faanofovaavaaia e 5 tausaga ua tuuina atu i ai e le Faamasinoga Maualuga.
O Vili Oney na ulua'i tu'uaia e le malo i le moliaga mamafa o lona umia faasolitulafono lea o mariuana, peitai i lalo o le maliliega lea sa ia sainia ma le malo ma talia e le faamasinoga, na ta'usalaina ai o ia i le moliaga mamafa feololo ane ai o le umia faasolitulafono lea o mariuana.
A'o lei tuina atu le faasalaga a le faamasinoga mo Oney i le vaiaso na te'a nei, na talosaga lana loia fautua o Sharron Rancourt i le faamasinoga, ina ia faamalumalu le tuuina atu o sana faasalaga mo Oney mo le 6 masina, ae se'i tulimata'i e le faamasinoga pe i ai se suiga i le olaga o lenei alii, peitai ina ua tuuina mai le faaiuga, sa faaauau pea ona faasala e le faamasinoga Oney i le falepuipui.
Na finau lana loia, o Oney o se alii e tele sona lumanai lelei i le aoga, e atamai toe sogasoga i le aoga, peitai o le filifiliga sese sa ia faia ua mafua ai ona a'afia o ia i lenei solitulafono matuia.
Na faatoese le ua molia i le faamasinoga e tusa ai o lana solitulafono, ma ia talosagaina ai le isi avanoa se tasi mo ia. Sa ia faatoese foi i ona matua ona o le solitulafono ua ta'uleagaina ai le igoa o le aiga.
Na taua e le loia a le malo Cabel Poag, afai e talia e le faamasinoga le talosaga a le itu tetee ina faamalumalu se faasalaga seia maea le 6 masina, o le a leai se faafinauga a le malo.
Saunoa le alii faamasino ia Lyle L. Richmond, o Oney o se alii atamai ma lelei i le aoga, sa lelei foi togi sa ia maua i le aoga, peitai ina ua faauu o ia mai le aoga maualuga, sa vaaia ai loa le ese o le ala na ui ai o ia, ma i'u ai ina ia faatauina atu mariuana ona o le sese o tagata sa ia faauo atu i ai.
E 5 tausaga na manatu le faamasinoga e faasala ai Oney, peitai ua faamalumalu le tuliina o lea faasalaga, ae ua faanofovaavaaia ai o ia i lalo o poloaiga mai le faamasinoga, ma o nisi o ia poloaiga e aofia ai lona tuliina o masina e 12 i le toese, afai foi e talia o ia i le Kolisi Tuufaatasi i le toe a'e ai o aoga, o le a tatala o ia i tua e alu e aoga mai le 8 i le taeao e oo atu i le 4 i le afiafi, mai le aso Gafua e oo atu i le aso Faraile.
E $3,000 le salatupe ua poloaina o ia na te totogiina, ae afai e vave totogi le tupe lea, o le a na o le 6 masina e loka ai o ia i le falepuipui.
O isi poloaiga e aofia ai le faasa lea ona ia toe tagofia le ava malosi, faasa ona toe pipii i tagata o loo latou inuina le pia pe tagofia fualaau faasaina, o le a faia foi ni suega i lona tino ina ia iloa ai na te le o toe tagofia le ava malosi poo fualaau faasaina.
TETE'E LAMAFA MOLIAGA FAASAGA IA TE IA
O le alii lea na ia sasaina foliga o se tamaitai i se atigi fagupia e mafua mai i se losalio, ua ia teena le moliaga faasaga ia te ia ina ua tulai i luma o le faamasinoga maualuga i le vaiaso na te'a nei.
I le teena ai e Mareko Malaefono Lemafa o le moliaga o le faaoolima i le tulaga lua, ua faatulaga ai loa lana uluai iloiloga i le aso 30 Iulai.
I faamaumauga a le faamasinoga o loo taua ai e faapea, o le faalavelave na tulai mai ina ua fai atu le tamaitai na aafia ia Lemafa e avatu lana losalio, peitai na avea ma itu na ita ai le ua molia, ma ia tago ai loa i le fagupia ua sasa ai foliga o le tamaitai na aafia ma manu'a ai.
Na togafitia le tamaitai na aafia i le falema'i ma toe te'a ai i tua.
E $5,000 le tupe ua faatulaga e le faamasinoga e totogi ona faatoa mafai lea ona tatala Lemafa i tua mai le toese.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FA’AFETAI TUILAEPA IA TOGIOLA MO LANA NOFOAIGA
E ui o lea ua toe o ni nai masina ona faasifo lea o le taitaiga a le afioga i le matua ia Togiola Tulafono mo le Sa o Tutuila ma Manu’a, peitai na faaaoga e le afioga i le alii Palemia a le malo o Samoa, susuga Tuilaepa Lupesoliai Sailele Malielegaoi le avanoa na ia maua i le fonotaga a malo e lua i le vaiaso nei, e momoli aloaia atu ai lana faafetai ia Togiola e tusa ai o lona taitaiina o le Sa o Amerika mo tausaga e tele.
O le faaiuga o le fonotaga i le va o taitai o malo e lua ma a laua taupulega i le aso Gafua na te’a nei, na maua ai loa le avanoa o le alii Palemia e saunoa faafetai ai ia Togiola e tusa ai o lana nofoaiga, aemaise ai o lana faamanuiaga i se taitai fou o le a tulai mai, ina ia mulimulita’i i alafua ua faataoto e le kovana ina ia manuia ai malo e lua m a ona tagata.
Saunoa Tuilaepa, o Togiola o se tasi o taitai sa taulamua i le unaia o talanoaga i le va o Samoa e lua, ina ia faatumauina ai le galulue soosoo tauau o malo e lua, ma ia faaleleia tulaga o felauaiga ma fesootaiga i ona tagata.
Fai mai Tuilaepa, o le taitai e galue faamaoni i le valaauina o ia e le Atua e fai ma taitai, faatoa uma lava lana galuega ina ua valaau le Atua ia te ia, ae le faatalitali sei oo i le taimi o le palota, e pei foi ona tuuaia ai lana vaega faaupufai i Samoa e le atunuu, faatoa laga lava i luga a latou galuega pe a latalata mai le palota.
Sa ia taua foi e faapea, afai e toe to manatu i le uluai taimi na amata mai ai talanoaga nei, ona ia maitauina lea o le tulaga manuia ua i ai le galulue soosoo tauau o malo e lua.
“Masalo toe pau lenei o le tatou feiloaiga ona oo lea i le taimi e faaiu ai lau nofoaiga Togiola, ae avea ai lenei avanoa e momoli atu ai la’u faafetai e fai ai a’u ma sui o Samoa ma ona tagata, e tusa ai o lau tautua i lenei itu o le atunuu aemaise ai o tausaga e tele sa tatou galulue soosoo tauau ai mo se manuia o Samoa e lua, o faamanuiaga mo lau afioga ma le faletua, ia faasino atu e le Atua se isi auala lua te toe auauna ai mo Amerika Samoa,” o le saunoaga lea a Tuilaepa.
Fai mai Tuilaepa, o le malo o Amerika, o le malo pito sili lea ona paoa i le lalolagi, e le gata i lona malosi tau pulega, ae faapena foi i lona tamaoaiga ma tulaga tau fefaatauaiga, o le mea lea e le tatau ai ia Amerika Samoa ona tuu lafoa’i lo la sootaga vavalalata ma Amerika.
Na talosagaina e Tuilaepa le malo o Amerika Samoa ina ia aua nei o latou tuu lafoaia lo latou faiga paaga masani ma le malo o Amerika o loo i ai i le taimi nei, a ia faaauau pea ma faaleleia ona o iina o loo tafe mai ai lona manuia, lea foi e manuia atu ai ma Samoa.
“O la’u talosaga i lau afioga i le kovana sili atoa ai ma nisi taitai o loo fou fou mai i le lumana’i, aua le tuu lafoaia la outou faiga paaga ma le malo tele o Amerika a ia outou mafuta lelei pea i ai, o a mea e tulai mai i lo outou va poo nisi foi o tulaga e tau afaina ai la outou faiga paaga, o la matou tatalo, ia saga tafe mai pea le susu ma le meli iinei ia Amerika Samoa, aua e malolo puupuu iinei le tamaoaiga ae faai’u uma atu ia matou, o le ala lena matou te naunau ai pea ia faamausailiina pea la outou va nonofo ma Amerika, aua e lelei outou tou te tua i le vao ola a’o matou, matou te tua i le nonu la le, a alu alu fo’i ua le taulia la matou nonu o loo ave i fafo ona matou nofonofo fo’i lea ma tau saili se isi auala e maua ai se isi tupe mo matou,” o le saunoaga lea a Tuilaepa ma tali e ai le fonotaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Op-Ed: Manu’atele: Mavaega a le Tui Manu’a, Talofae!
Ua atoa nei le 108 tausaga talu ona avea Manu’a ma teritori o Amerika; ua tu’u fa’atasia ma Tutuila ma Aunu’u, ma ua fa’aigoaina le teritori atoa o Amerika Samoa, e pei ona lau silafia. Sa fa’amanatuina le Aso o le Fu’a o Manu’a i le vaiaso ua tuana’i i se sauniga lotu I le Falelaumei i Tutuila nei; ae sisi a’e le fu’a i Ta’u Manu’a e le Ofisa o Leoleo i Manu’a.
O lenei fa’atinoga ua faitioina e ni isi o tagata Manu’a ona o le taofi e tatau lava ona fa’ataunu’uina lenei fa’amoemoe fa’aleamalo i Malaetele Ta’u Manu’a. Atonu o le faigata o auala, utiuti o seleni a le malo, poo le lava o tagata o nonofo I Manu’a ua mafua ai ona faia e pei ona iai. Atonu o iai foi se finagalo fa’alemalo o le Aso o le Fu’a o Amerika Samoa e pei ona fa’amanatuina ia Aperila se’i mavae atu nei, o le aso lava lena o Manu’a, aua o Manu’a ua aofa’i fa’atasi I totonu o le faigamalo fa’a teritori o Amerika Samoa.
Atonu foi e manino le mata o le vai o lenei mataupu i le loaloa o tagata Manu’a- o le Aso o le Fu’a a Amerika Samoa ua aofia ai ma Manu’a. Ae e tatau lava ona faia se polokalame fa’apitoa fa’alemalo atoa ai ma le sauniga lotu i Malaetele e fa’amanatu ai le tu’uina atu aloa’ia e le Tui Manu’a lona malo ma ona tagata nu’u I le tausiga fa’amatua a le malo tele o le Unaite Setete o Amerika. E iai se manatu afai na ofoofogia le masi’i atu o Amerika Samoa i le fa’amanatuina o le Iupeli Auro o le Malo o Samoa, afai foi o foufou atu Amerika Samoa e masi’i fa’apitoa mo le fa’amanatuina o le Samoa Heritage Week I Hawaii i le masina fou; aisea la ua fa’atuatuana’i ai e Amerika Samoa le fa’amanatuina o le mavaega o le Tui Manu’a mo le Manu’atele?
Atonu o nei faiga ua atagia ai le tulaga tau le atina’e o le Manu’atele mai tausaga e tele ua mavae e o’o mai I le aso- ua fa’ailo mai ai le fa’aletauaina o Manu’a ma ona tagata e Amerika Samoa. O le tulaga tau le femalagaina i le ea ma le sami i le va o Manu’a ma Tutuila, o le ala vai po’o le ala toto lea e fa’asusu ma fa’aola ai le atina’eina o le tamaoaiga ma le soifua laulelei o le Manu’atele. Paga lea, ua loa tausaga o fa’ataliga tutuli pea Amerika Samoa i fa’atagitu’i mai o Manu’a mo sina ipu vai- i le fia ola.
Ua avea le ogaoga o lenei tulaga i tausaga e fia ua mafua ai ona ta’ai fala o le fanauga a Isaraelu ma su’e so’o se vaipanoa o Tutuila ma isi atunu’u i fafo e ola ai le initia. E iai se manatu a toe asiasi mai le Tui Manu’a ae maua mai ua su’e i ala se manuia o tagata Manu’a, e fa’aaunu’ua uma ta’ita’i o Manu’a o iai nei i se motu-le-aina; atoa ai ma ta’ita’i o Amerika Samoa na ioeina le fa’atupeina o le Foisia, Segaula, ma le Matasaua (ma le fa’a-fa’atauva’aina o igoa o measina a le Motu e Sa).
O le fesisli pe aisea ua tupu ai lenei mala ia Manu’a? O si o’u manatu ma o se tali vave ma le lata mai- e le o se mala, ae “o si ota lima lava ua pa’ia ai si ota mata”. E amata mai le taimi na fili ai e Amerika Samoa ona ta’ita’i- kovana ma le Fono- e o’o mai i le aso, e numera tasi Manu’a i le tele o ana tama fanau e umia tulaga maualuluga o le malo. Aisea la ua tupu ai lenei mea? Oute le mautinoa, ae atonu o le avea o Tutuila ma nofoaga tumau o nei ta’ita’I- ua fanananau ai fanau ma fanau a fanau; ua avea ai Manu’a ua na o “se ata ou foliga I lo’u nei mafaufau”, pei o upu a le fatu pese. Tu’u la i le gagana fa’a kaupoe- ua sosola chiefs e su’e le mea ola lelei ai lava i latou, ae tia’i nai initia e su’e le mea e ola ai.
Talofae ia Tui Manu’a ma lana mavaega fa’atupu mo nai ona tagata, Talofae!
Se’i tu’utu’u atu la le tatou upega i le loloto atonu e maua ai uiga lilo o le mavaega a le Tui Manu’a, aua se manuia o tagata Manu’a mo a taeao. O le upu moni, e oge fanua Tutuila, ma e tupu a’e foi le faitau aofa’i o tagata nu’u o Amerika Samoa i le lumana’i- e iai le taimi e toe foi ai le Isaraelu i lona nu’u moni.
O le mea moni foi ua iloaina nei, e le fa’atuatuaina le puleaga a Amerika Samoa o le Manuatele e pei ona ta’atia ai nei. O le mea lea e tatau ai ona toe afua le taeeao e tagata Manu’a ma ona ta’ita’i- ua tatau ona toe asia le feagaiga na sainia mo outou e le Tui Manu’a, po’o iai i lenei fegaiga ni faiga fa’amalo e agava’a ai le Manu’atele mo le manuia o ona tagata, ma sili atu nai le pologa o tau’alaga ai nei le Manu’atele mo sina ipu vai se’i inu ane ai.
Ua ou tusia lenei tusi, atoa ai ma le tusi fa’aperetania na lomia e le Samoa News i le Aso Faraile ua tuana’i, ma lo’u fa’aaloalo e tatau ai. A iai se upu ua le logo malie i lau fa’afofoga mamalu oe le Manu’atele, lafo i nu’u le aina. O le o’otia o le loto ma le fatu nutia ua ala ai ona fa’aleoina ni manatu ou te fa’amoemoe e aoga mo le alualu I luma o le Manu’atele ma ona tagata.
Alofa le Atua e fa’amanuia ia oe le Manu’atele- fa’asino ala lona Mana a’o e saili malo i le fa’atinoina o le mavaega a le Tui Manu’a mo ona tagata. Soifua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
LOMITUSI UIAGALELEI
O le alii lea o lo o tuuaia i lona sasaina o le ulu o le isi alii i se suo i le vaiaso na te’a nei, ua molia nei e le malo i le moliaga mamafa o le faaoolima i le tulaga lua, ma ua faamoemoe e toe tulai i le taeao nei i luma o le Faamasinoga Maualuga, e iloilo ai pe tuu sa’o atu loa lana mataupu i luma o le Faamasinoga Maualuga e faaauau ai.
O le alii o Lomitusi Uiagalelei na taofia e leoleo ia Me 1, 2012 mai Auasi, ona o se faalavelave lea na manu’a ai se alii ma auina atu i le falema’i mo togafitiga, ina ua faaoolima i ai le ua molia e pei ona tuuaia e le malo.
Ina ua tulai Uiagalelei i le Aso Lulu o le vaiaso na te’a nei i luma o le Faamasinoga Faaitumalo, sa ia teena ai le moliaga o le faatupu vevesi i nofoaga faitele ma le tuutuuga a le malo, o le a latou faila moliaga faaopoopo faasaga ia te ia, lea e pei ona i ai le taeao ananafi.
O le alii loia ia Tala Uiagalelei lea ua avea nei ma loia fautua a le alii o Lomitusi, o ia foi lea sa ia finauina le talosaga a le ua molia i le taeao ananafi, mo se avanoa e faaitiitia ai le tupe e $10,000 sa faatulaga e le faamasinoga e tatala ai o ia i tua, lea foi na talia e le faamasinoga.
Na taua e le alii loia ia Uiagalelei e faapea, o le ua molia o se tama talavou e fai lona toalua ma lana fanau, ae o loo mamafa fo’i si ona to’alua i le taimi lenei, na o ia sa faigaluega e tausi ai lona aiga.
Fai mai le alii loia, e tusa ai ma faamatalaga o loo taua i le ripoti a leoleo, o loo atagia mai ai i gaioiga sa faia e le ua molia lona taumafai e puipui o ia ma se faalavelave e ono tula’i mai. Fai mai le alii loia, o Lomitusi e le o se tagata e ono sola ese ma le atunuu pe afai ae tatala o ia i tua, ona o loo i ai lona aiga e tausi.
E lei tete’e le malo i le faafinauga a le itu tete’e, ae na pau le faamatalaga a le alii loia ia Blake Hanley, o le a taoto atu i se faaiuga a le faamasinoga.
Saunoa le alii faamasino ia John Ward, na mafua ona faatulaga e le faamasinoga le $10,000 e tatala ai Lomitusi i tua i le uluai taimi na tulai ai, ona e le’i manino lelei mai tulaga o manu’a na aafia ai le alii sa lavea, peitai o lea ua faailoa atu e le malo, ua toe te’a lea alii i tua mai le falema’i, ma ua sologa manuia foi manu’a na aafia ai lona tino.
I le talia ai e le faamasinoga o le talosaga a le itu tetee, ua toe faatulaga ai loa le $5,000 e tatala ai Lomitusi i tua e faatali ai taualumaga o lana faamasinoga i lalo o poloaiga e ao ona ia usitai i ai.
O nisi o ia poloaiga e aofia ai le faasa lea ona ia taumafai e faafesootai le alii na aafia i lenei mataupu poo nisi o lona aiga, ua faasa ona ia toe nofo i Auasi ae sui se nofoaga e faamautu ai i lenei taimi, ma aua nei taumafai e sola ese ma le atunuu, ae ia fesootai vavalalata ma lana loia, ma aua nei ona toe soliina se tulafono a le malo.
(English version of this story appears in today’s Court Briefs)
PENE WELLS
O le aso Faraile lea ua faamoemoe le itu a le alii o Pene Wells e tatau ona oo atu i ai ua maea ona sainia sa latou maliliega ma le malo, ma faai’u ai loa le mataupu e pei ona tuuaia ai o ia e le malo.
O Pene Wells, o se tasi lea e toalima i ai alii mai le kalapu lakapi a Nuuuli o loo tuuaia i le fasiga o se alii laufali mai Samoa, ma o ananafi sa faamoemoe e tatau ona fofogaina ai la latou maliliega ma le malo, peitai ona o nisi o vaega e le’i maea lelei o ia feutanaiga, na talosaga ai loa lana loia o Ruth Risch-Fuatagavi i le faamasinoga e toe tolopo le iloiloga i le aso Faraile, lea foi na talia e le faamasinoga.
Toe lava o Wells e lei faia i ai se faaiuga a le faamasinoga i lana mataupu, ae o le isi to’afa na muamua atu ia te ia, ua maea ona faia i ai faaiuga a le faamasinoga, lea e aofia ai Selefuti Tago ua tatala i tua ina ua maea ona lau lana faasalaga, o lona uso o Fuata’i Tago lea na tatala i tua i le vaiaso na te’a nei e faatali ai le isi laasaga o lana mataupu, ma isi alii e to’alua ua maea ona la tali ioe i le moliaga o le faaoolima i le tulaga lua, e aofia ai Pelenato Puautolu ma Iopu Siolo o loo taofia pea i le toese i le taimi nei.
O loo tumau pea moliaga faasaga ia Wells e pei ona tuuaia ai o ia e le malo, i le faaoolima i le tulaga muamua ma le faatupu vevesi i nofoaga faitele.
O loo taofia pea o ia i le toese i le taimi nei e faatali ai le aso Faraile lea o le a toe fofogaina ai lana mataupu.
THOMAS McGOVERN
O le taeao ananafi na toe tatala ai i tua mai le toese i Tafuna le alii o Thomas McGovern i le maea ai lea ona ia tali ioe i le moliaga o le faatupu vevesi i nofoaga faitele, ma ua faanofovaavaaia nei o ia mo le 2 tausaga i lalo o poloaiga a le faamasinoga.
O nisi o ia poloaiga e aofia ai le aua lea nei ona toe soliina se isi tulafono a le malo, a ia auai i ni aoaoga faafaufautua e fesoasoani ai i le faafitauli o le ava malosi o loo aafia ai lona olaga, ma ia taumafai e auai i ni aoaoga o le a faatulaga e se tasi o Ofisa o le malo e saili ai nisi agavaa ma atamai faaopoopo mo ia ina ia mafai ai ona saili sana galuega e fesoasoani ai i lona aiga faapea ai lona olaga.
O le masina na te’a nei na toe taofia ai foi e leoleo le ua molia i le toese, ina ua tuuaia o ia i lona faia o ni gaioiga e save’u ai le nonofo filemu o tagata, e ala i le ‘ona ma pisapisao, ae o loo faanofovaavaaia o ia.
Saunoa le alii faamasino ia John Ward II, ua tele avanoa ua tuu atu e le faamasinoga i lenei alii, peitai e atagia mai e le o i ai se lesona aoga o ia aoaoina.
E 24 aso na taofia ai McGovern i le toese ma ua manatu le faamasinoga, ua lava lea umi e fai ma ona faasalaga i leneimataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fagogo: Salu Vale le Lau Ta’amu a A’opo
[Malo le faitau, malo fo’i le onosa’i, ae alo mai loa o le toe soso’oina lenei o la tatou tala fa’asolo, lea na gata mai i le vaiaso na te’a nei i le taimi lea ua fesili atu ai le olomatua o Vineta ia Iose po o a leoleo ia sa ia lagona atu o ta’u i lana telefoni ao la talanoa ma lona to’alua.]
Na umi se taimi o tu Iose e le tali i le fesili a le olomatua o Vineta lea ua togi atu ia te ia, po o a leoleo ia sa ta’ua i le taimi na la talanoa ai ma Lumepa lona to’alua. Na avea le le mautonu o Iose atoa ai ma le leai o sana tali na toe oso atu ai le isi fesili a le olomatua, “O i ai se mea o kupu ia koe oe Iose ua mafua ai oga e gofo umi iigei? Afai e i ai se mea o kupu, e kakau oga kakou kalagoa gagei ma le koeaiga ina ia malamalama ai le maka’upu ma kaumafai aku ai se fesoasoani ia ke oe.” E fai lava tala ia a le olomatua o Vineta ma a’apa atu lona lima ua toe fa’aauau le saluina o le fale komiti o lo o leoleo ai, ma fa’asolo atu ai loa le fa’amamaina o le otaota i fafo o le fale, a o Iose o lo o tu ai lava i luma o le laulau lea o lo o i ai le telefoni sa talanoa ai ia Lumepa ua le mautonu lona mafaufau.
E le’i umi se taimi na tu tu ai le tamaloa i le ogatotonu o le fale komiti, ona ia a’apa atu loa lea i lona mitiafu lea o lo o ta’atia i luga o le nofoa ua toe fa’atautau i lona tau’au, ona ia savali ‘ese loa lea ma le fale ma toe fo’i atu i lo latou fale. “Sole Iose, aua ge’i galo sau gagei kakou kalagoa ma le koeaiga, ua e fa’alogo mai,” o le vala’au ane lea a Vineta i le tamaloa, ona toe punou lea i lalo ma toe fa’aauau le saluina o le otaota i lalo o le ulu lea e i tua o le fale komiti. O le olomatua o Vineta, o le to’alua lea o le tu’ua o le nu’u o Amouta lea o lo o nofo ai Iose, o le toeaina foi lea e faia uma tonu ma fa’aiuga a le nu’u, o le Sa’o o le aiga a Iose, ma, talu lava ona taunuu Iose i le nu’u e le misi umu ma taumafataga e momoli i le toeaina i afiafi uma ma aso Sa. O le afiafi lava o le aso lea na malaga atu ai loa leoleo fa’apitoa e to’afa i le va’a moe mo Salelologa mo le sa’ilia lea o Iose i lona nu’u ona o le su’esu’ega o lo o fa’agasolo e uiga i le maliu o Pulusi. Na ona taunu’u lava o le va’a moe i le uafu i Salelologa, agai sa’o atu loa lea o ali’i leoleo i le Ofisa autu i Tuasivi mo le pikiina lea o le ta’avale e fa’atinoina ai la latou galuega ma le fa’amoemoe, o le po lava lea e tatau ona latou aga’i atu ai i Amouta e sa’ili mai Iose ina ia latou toe maua le va’a usu mo Apia i le aso e soso’o ai. O le mae’a ai o leoleoga o le sa i le afiafi lea, na savali sa’o atu ai loa Iose i le fale o le Sa’o o lo latou aiga ma latou fai’aiga ai i le afiafi ona o le fa’amoemoe e fia faia se talanoaga e tusa ai o le mata’upu o lo o tula’i mai, ae o le afiafi lava fo’i lea na taunu’u ai loa ma leoleo i le nu’u ma tu’u fesilisili solo pe i ai se isi na te iloa se tamaloa e igoa ia Iose.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Faatasi ai ma lau taitaiga, o le a mafai ai e i latou o loo e taitaia ona vaai, mananao, ma talitonu e mafai ona latou ausia o latou gafatia atoatoa mo le auaunaga i le malo o le Atua.
Ou te matua faafetai mo lenei avanoa e faatasi mai ai i lenei sauniga perisitua maoae, i le faalogo atu i aoaoga ma molimau matagofie. Ua ou toe manatua ai lau foi aafiaga. Toeitiiti lava o mea uma sa mafai ona ou faataunuuina i le avea ai ma se e umia le perisitua, ona o i latou sa iloaina au ma na latou vaaia ni mea ia te au sa le mafai ona ou iloaina.
A o avea au ma se tama talavou, sa ou tatalo ia iloa po o a ni saofaga a la’u fanau e ono faia i le malo o le Alii. Mo tama, sa ou iloa o le a mafai ona latou maua ni avanoa faaleperisitua. Mo teine, sa ou iloa o le a latou tuuina atu ni auaunaga e fai ai ma sui o le Alii. O le a latou galulue uma i Lana galuega. Sa ou iloa e taitoatasi i latou, ma o lea o le a tuu atu ai e le Alii ia i latou ni meaalofa patino mo i latou taitoatasi e faaaoga i Lana galuega.
Ia, e le mafai ona ou tau atu i tamā uma ma taitai uma o le autalavou ni auiliiliga o ni mea aupito sili mo oe e fai. Ae e mafai ona ou folafola atu ia te oe o le a e faamanuiaina i latou i lou fesoasoani lea ia latou iloaina meaalofa faaleagaga ia na fananau mai ma i latou. E eseese tagata uma ma e ese foi sona sao e fai. E leai se tasi o faamoemoe ia toilalo. A o e sailia faaaliga e iloa ai meaalofa ia e silafia e le Atua ia i latou o loo e taitaia i le perisitua—aeimase lava le autalavou—o le a faamanuiaina oe e siitia la latou vaai i auaunaga e mafai ona latou faatinoina. Faatasi ai ma lau taitaiga, o le a mafai ai e i latou o loo e taitaia ona vaai, mananao, ma talitonu e mafai ona latou ausia o latou gafatia atoatoa mo le auaunaga i le malo o le Atua.
I la’u lava fanau, sa ou tatalo ai mo faaaliga ia iloa pe mafai faapefea ona ou fesoasoani ia i latou taitoatasi ia saunia mo ni avanoa patino e auauna atu ai i le Atua. Ona ou taumafai lea e fesoasoani ia i latou ia vaai faalemafaufau, faamoemoe, ma galulue mo lenei lumanai. Sa ou vaneina ni upusii mai tusitusiga paia i ni laupapa mo o’u atalii taitasi lea sa faamatalaina ai ana meaalofa faapitoa ma se ata sa fai ma faatusa o lea meaalofa. I lalo o le ata ma upu sa vane ai, na ou vane ai ia aso o le papatisoga ma faauuga i tofi o le perisitua o tama taitasi, faatasi ai ma lona maualuga sa faailoga i le aso na tutupu ai mea taitasi ia.
O le a ou faamatalaina ia laupapa na ou vaneina mo atalii taitasi e fesoasoani ai ia i latou ia iloa ana meaalofa faaleagaga ma mea e mafai ona ia saofagā ai i le galuega a le Alii. E mafai foi ona musuia ai oe ia iloa, e pei ona ou faia, ni meaalofa faapitoa ma ni avanoa tulaga ese mo talavou taitoatasi e te alofa i ai ma taitaia.
Ina ua avea lo’u atalii pito matua ma se tiakono ma se Eagle Scout, sa oo mai se ata o se aeto i lo’u mafaufau a o ou mafaufau ia te ia ma lona lumanai. Sa matou nonofo i Idaho e latalata i le auvae mauga o le mauga o Teton i Saute, lea sa ma savavali faatasi ai ma matamata a o felelei ia aeto. O lena ata i lo’u mafaufau sa ou maua ai se lagona o upu a Isaia:
“Na te avatua le malosi i e ua vaivai; a o e ua leai se malosi, na te faatuputele i ai le malosi.
“E vaivai ma tigaina tama matutua, o taulealea foi, e pauu lava i latou:
“A o ē faatalitali ia Ieova, e toe faafouina lo latou malosi, latou te sii ae apaau e pei o aeto, latou te femoei, a e le vaivai, latou te savavali, a e le tigaina.”1
O le mea moni, faatasi ai ma lena atalii ulumatua, sa taofi le ma savaliga i lalo mai o le tumutumu o le Mauga o Teton i Saute ona sa vaivai lo’u atalii. Sa ia manao e taofi [le savaliga]. Sa ia fai mai, “Pe o le a ou faanoanoa ea i taimi uma ona ta te lei oo i le tumutumu? Tama alu oe—Ou te le manao e te le fiafia.”
Sa ou tali atu, “O le a ou le lagonaina lava se le fiafia, ma o le a e le faanoanoa lava. O le a ta manatuaina i taimi uma sa ta aea faatasi lenei mauga.” I le pito i luga o lana laupapa o le maualuga, sa ou vaneina ai se aeto ma se faamatalaga “I Luga o Apaau o Aeto.”
I le aluga o tausaga, sa maualuga atu le lelei o lo’u atalii o se faifeautalai nai lo le mea sa ou mafaufauina i ou faamoemoega faamemelo. I luitau o le galuega faamisiona, o nisi mea sa la fetaiai na foliga mai sa sili atu ma lona malosi. Mo le tama o loo e uunaia, atonu, e pei foi ona oo i ai lo’u atalii, na siitia maualuga e le Alii i le talaiina o le talalelei i se gagana faigata nai lo le mea na ou mafaufau i ai e faigofie. Afai o le a e taumafai faatasi ma soo se alii talavou ia lagonaina ni mea faaleperisitua na te mafaia, ou te folafola atu ia te oe o le a tau mai e le Alii ia te oe le tele o mea e manaomia ona e iloaina. Atonu e i ai i le tama le gafatia e sili atu ma mea o le a faaali atu e le Alii ia te oe. Fesoasoani ia te ia e faatutu ni sini maualuluga.
O le tama o loo e faamalosiauina atonu e foliga mai e fai si popolevale e avea ma se auauna mamana faaleperisitua. O se isi toatasi o o’u atalii e matamuli tele ma e le mafai ona savali atu i totonu o se faleoloa ma talanoa i se faatauoloa. Na fefe tele o ia. Sa ou popole a o ou tatalo mo lona lumanai faaleperisitua. Sa ou mafaufau ia te ia i le galuega talai—sa foliga mai e lei i ai se faamoemoe. Sa taitai atu au i se mau i le Faataoto: “E sosola e amioleaga, a o leai sē tuliloa: a o e amiotonu e pei o le leona taanoa, i latou ona lē mata’u.”2
Sa ou vaneina le “Toa e pei o se Leona” i luga o lana laupapa, i lalo o se ata o se ulu lapoa o se leona o loo tagi mai. I lana misiona ma tausaga na sosoo ai, na ia faataunuu ai le faamoemoega sa i ai [i le laupapa] sa ou vaneina. Sa talai atu e lo’u atalii sa matamuli muamua le talalelei i se talitonuga sili ma sa faafetaiaia mea matautia i le lototoa. Sa faamalosia o ia i ona tiutetauave e fai ma sui o le Alii.
E mafai foi ona tupu lena mea i le alii talavou o loo e taitaia. E manaomia ona e fausia lona faatuatua lea e mafai ai e le Alii ona liua o ia i se auauna lototoa tele atu nai lo se tama matamuli o loo e vaai i ai i le taimi nei.
Matou te iloa e faalototoaina e le Alii ia Ana auauna. O le taulealea o Iosefa na vaai i le Atua le Tama ma Lona Alo, o Iesu Keriso, i se togavao sa liua i se alii na matua malosi faaleagaga. Sa vaaia e Parley P. Pratt lena mea ina ua aoai e le Perofeta o Iosefa Samita ia leoleo leaga [o le falepuipui] ia na taofia i latou. Sa tusia e Elder Pratt e faapea:
“Na faafuasei ona ia tu ae i luga, ma tautala atu i se leo o faititili, sa pei foi o se tagi a se leona, ma fai atu, i le latalata i le mafai ona ou manatuaina, o upu nei:
“‘FILEMU, outou tagata amioleaga o seoli. I le suafa o Iesu Keriso ou te aoaiina ai outou, ma poloaiina outou ia fifilemu; Ou te le toe ola i se isi minute ma faalogo atu i lena ituaiga gagana. Tuu loa na ituaiga o talanoaga, a leai, o outou po o au e oti i le TAIMI NEI LAVA!’”
I lena aafiaga, sa tusia ai e Elder Pratt, “O le malualii ma le mamalu sa na ona faatasi ona ou vaaia, a o ia tu atu i filifili i le vaeluapo, i se falepuipui i se nuu e le mailoa o Misuri.”3
O le a tuu atu e le Alii i Ana auauna amiotonu ni avanoa e lotototoa ai e pei o ni leona, pe a latou tautatala atu i Lona suafa ma o ni molimau i Lana perisitua.
O le isi atalii, a o tamaitiiti foi, sa toatele lava ni ana uo o e sa tele ina mananao latou te faatasitasi. E faigofie lava ona ia faauo atu i tagata. A o ou tatalo ma taumafai e muai iloaina sona sao i le malo o le Atua, sa ou lagonaina o le a ia maua le mana e aumai faatasi ai tagata i le alofa ma le lotogatasi.
O lena mea sa taitai atu ai au i le Mataupu Faavae ma Feagaiga lea o loo faamatala mai ai ni taumafaiga a toeaina o le perisitua e fausia ia Siona i Misuri i viiga a agelu na vaaia o latou taumafaiga ma sao. Sa manaomia e lena mea se osigataulaga tele. O loo faapea mai le faaaliga i le Mataupu Faavae ma Feagaiga: “E ui i lea, ua faamanuiaina outou, ona o le molimau na outou tuu atu ua tusi faamaumau i le lagi mo agelu e vaai i ai; ma ua latou olioli i luga ia te outou, ma ua faamagaloina a outou agasala mai ia te outou.”4
I luga o le laupapa o le maualuga o lo’u atalii, sa ou vaneina ai le “Ua Olioli Agelu ia te Oe.”
O le tomai sili a le atalii lenei e faapotopoto ma uunaia tagata sa faaauau pea ina ua uma lana aoga. Faatasi ai ma e na umia le perisitua sa latou galulue faatasi, sa ia faatulagaina ai ni gaoioiga faalesiteki na maua ai e le autalavou i lana eria le faatuatua e tumau ai ma na oo lava ina manumalo ai i tulaga faigata. A o ia fausia le faatuatua i nei alii ma tamaitai talavou, na ia fesoasoani e fausia ni vaega laiti o tagata faatuatua o Siona i nofoaga tutotonu o taulaga o Amerika. I le laupapa vane, sa i ai ni agelu o loo iliina ni pu, atonu e le o le auala tonu lea latou te faia ai, ae sa faigofie atu le vaneina o se pu nai lo se alaga.
E olioli ia agelu a o fausia e taitai perisitua i le salafa o le lalolagi ia Siona i a latou uarota, siteki, ma misiona. Ma o le a latou olioli i alii ma tamaitai talavou o loo outou fesoasoani e fausia Siona i soo se mea o latou i ai ma i soo se tulaga atonu latou te i ai. O Siona o se taunuuga o tagata ua fusia faatasi i feagaiga ma le alofa. Ou te valaaulia outou e fesoasoani i a outou autalavou ina ia auai.
Mo se tasi o ou atalii, sa uunaia au e vane se la—i se faatusatusa, o le la o le vanimonimo—ma ni upu mai le Tatalo o le Olega a le Faaola: “O Le Ola e Faavavau Foi Lenei.” Ina ua latalata i le faaiuga o Lana galuega i le olaga faaletino, sa tatalo ai le Faaola i Lona Tama:
“O le ola e faavavau foi lenei, ia latou iloa oe le Atua moni e toatasi, atoa ma le ua e auina mai, o Iesu Keriso lea.
“Ua ou tuu atu le viiga ia te oe i le lalolagi: ua ou faaumaina le galuega na e tuuina mai ia te au, ou te faia.”5
Ua tuuina atu e lou atalii ni auaunaga faaleperisitua i le salafa o konetineta e tolu ae o le mea e aupito sili ona taua, sa tuuina atu i lona aiga ma tagata o lona auaiga. Ua ia fausia lona olaga faataamilo ia i latou. E faigaluega latalata i lona fale, ma e tele lava ona ia foi atu e faatasi ma lona toalua ma lana fanau laiti i le taimi o le ‘aiga o le aoauli. E nonofo latalata tele lona aiga ia i maua ma Sister Eyring. Latou te faamamaina lo ma fanua e pei o so latou lava fanua. O loo ola lenei atalii e le gata ia agavaa mo le ola e faavavau ae ia ola foi ia siosiomia e faavavau e tagata o lona aiga lotofaafetai o loo ia faapotopotoina e siomia o ia.
O le ola e faavavau o le ola lea i le lotogatasi, i aiga, faatasi ma le Tama, le Alo, ma le Agaga Paia. Ua na o le pau le ala tatou te maua ai le ola e faavavau e auala mai lea i ki o le perisitua a le Atua, ia na toefuatai mai e ala mai i le Perofeta o Iosefa Samita. O le uunaia o le autalavou o loo e taitaia ia avea le ola e faavavau ma a latou sini e faavavau o se meaalofa sili lea e te tuu atu ia i latou. O le a e faia muamua lava e ala i faataitaiga i totonu o lou lava aiga. Atonu e i ai nisi o i latou o loo e taitaia e le auai o latou aiga i le Ekalesia, ae ou te luiina oe ia fesoasoani ia i latou ia lagonaina ma manao i le alofa o le aiga i itu uma e lua o le veli.
O laupapa o maualuga ua ou faamatalaina ua na o se ala e tasi e fesoasoani ai i le autalavou ia maua se vaaiga o le mamalu lea e silafia e le Atua ia i latou atoa ai ma o latou lumanai ma auaunaga tupito ua Ia sauniaina i latou e tuu atu. O le a Ia fesoasoani atu ia te oe ia iloa le auala e fai ai mo lau fanau po o isi talavou o loo e taitaia. Ae a o e saili atu ma le agaga tatalo ia maua se vaaiga o lenei lumanai mo oe lava ia ma fesootai ai i se tagata talavou taitoatasi, o le a e iloaina e alofa le Atua i Ana fanau taitoatasi ma silafia le maoae ma le tupito o meaalofa o i totonu o i latou taitoatasi.
I le avea ai ma se tamā, sa faamanuiaina au e vaai i lumanai maoae i le malo o le Atua mo ou afafine e faapei foi o ou atalii. Ina ua ou saili atu ma le agaga tatalo i le taitaiga, sa faaali mai ia te au se ala e fesoasoani ai i ou afafine ia iloa le faatuatuaga ua tuu atu e le Atua ia i latou o ni auauna e mafai ona fausiaina Lona malo.
A o talavou ou afafine, sa ou vaaia e mafai ona matou fesoasoani i isi ia lagonaina le alofa o i latou o i le isi pito o le veli, i augatupulaga. Sa ou iloaina o lena alofa e sau mai i auaunaga ma e uunaia le faamoemoe o le ola e faavavau.
O lea na matou vaneina ai ni laupapa falaoa ia sa matou tuu ai i luga se papa falaoa e fai i le fale ma o atu faatasi e ave e fai ma a matou taulaga i tina ua maliliu tane, o tamā ua maliliu ava, ma aiga. O le upu sa vaneina i luga o na laupapa falaoa taitasi e faitauina e faapea, “J’aime et J’espere,” O le FaaFarani mo le “Ou te Alofa ma Ou te Faamoemoe.” O le faamaoniga o a latou meaalofa tupito faaleagaga sa le na o luga o laupapa sa ou vaneina na faaali mai ai ae sa manino atili mai a o matou tufatufa atu na falaoa ia i latou sa manaomiaina, i le lotolotoi o tiga ma le faanoanoa, sa mafai ai e le faamautinoaga o le alofa o le Faaola ma Lana Togiola ona maua ai se susulu atoatoa o le faamoemoe. O le ola e faavavau lea [o auaunaga] mo ou afafine, ma mo i matou taitoatasi.
Ia, atonu tou te mafaufau, “Uso Eyring, o lona uiga o lau saunoaga e manaomia ona ou aoao ia iloa vane mamanu?” O le tali e leai. Sa ou aoao e vane mamanu ona o le fesoasoani a se faiaoga agalelei ma talenia, i le taimi lena o-Elder Boyd K. Packer. O le ā sina tomai ua ou mauaina e mafai ona faamamaluina ai lana meaalofa sili o se tagata vane mamanu atoa ai ma lona onosai o se faiaoga. Ua na o le lagi e mafai ona saunia se faiaoga faapea e pei o Peresitene Packer. Ae e tele auala e mafai ona e mamanuina ai le loto o le fanau e aunoa ma le tau vaneina o ni laupapa po o ni laupapa o le maualuga mo i latou.
Mo se faataitaiga, o fesootaiga faatekinolosi fou ua mafai ai ona fefaasoaai savali o le faatuatua ma le faamoemoe i maila o loo tatou eseese ai, i se taimi vave ma i sina tau itiiti pe leai foi. E fesoasoani lo’u toalua ia te au e fai lea mea. Ma te amata i le talanoa i telefoni i fanau a fanau po o fanau e mafai ona ma fesootaia. Ma te fai atu i ai e faasoa mai ni tala o ni mea patino na latou ausiaina ma ni latou auaunaga na tuuina atu. Ma te valaaulia foi i latou e auina mai ni ata o na gaoioiga. Ma te faaaogaina na ata e faamatala ai ni nai parakalafa o tusiga. Ma te faaopoopo i ai se fuaiupu se tasi pe lua mai le Tusi a Mamona. Masalo o le a fai si le fiafia o Nifae ma Mamona i le tulaga lelei faaleagaga o le ma tusi po o taumafaiga faatapulaa ia e manaomia e fatu ai le mea ua matou ta’ua “O Le Api Talaaga a le Aiga: O Papatusi Laiti.” Ae ua faamanuiaina i maua ma Sister Eyring i lea taumafaiga. Ma na lagonaina le musuia i le filifilia o fuaitau o mau ma savali pupuu o molimau ma te tusia. Ma ua ma vaaia le faamaoniga i o latou olaga i le faaliliu mai o o latou loto ia i maua atoa ai ma le Faaola ma agai atu ai i luga.
O loo i ai foi isi auala e aapa atu ai, o loo outou punouai ai i le tele o na auala. O a outou mausa o tatalo faaleaiga ma le faitauina o tusitusiga paia o le a fatu ai ni mea se tele e manatuaina e faavavau ma ni suiga tele atu o le loto nai lo mea e mafai ona e iloaina i le taimi nei. E oo lava i ni gaoioiga faaletino, e pei o le auai i se taaloga afeleti po o le matamata i se tifaga, e mafai lava ona mamanu ai le loto o se tamaitiiti. O le mea taua e le o le gaoioiga ae o lagona e oo mai a o outou faia. Ua ou mauaina se suega lelei mo le faailoaina o gaoioiga faatasi ai ma le gafatia e faia ai se eseesega tele i le olaga o se tagata talavou. E faapea latou te fautuaina le gaoioiga mai se mea e fiafia i ai lea latou te lagonaina e oo atu ia i latou o se meaalofa mai le Atua. Mai lo’u lava aafiaga ua ou iloa ai e mafai lena mea.
Ina ua ou tiakono i le 12 o ou tausaga, sa ou nofo ai i New Jersey, e 50 maila (80 km) mai le Aai o Niu Ioka. Sa ou moemiti e avea ma se tagata taalo pesipolo maoae. Sa malie lo’u tama e ave au e matamata i se taaloga sa faia i le Malae Taalo tuai ma le logologoa a le Yankee i le Bronx. O loo mafai pea ona ou vaaia le sasau o le pate ina ua ta e Joe DiMaggio se ta mamao na lelea atu i totonu o le falematamata ogatotonu o le malae sa nofo ai lo’u tama i ou talaane, na o le pau lea o le taimi na ma o faatasi ai i se liki pesipolo pito i luga [a le Iunaite Setete].
Ae o se isi aso faatasi ma lou tama na mamanu ai lou olaga e faavavau. Sa ia ave au mai New Jersey i le fale o se peteriaka faauuina i le Aai o Sate Leki. Ou te lei vaai muamua lava i lea alii. Sa tuu au e lou tama i le faitotoa. Sa taitai atu au e le peteriaka i se nofoa, tuu ona lima i luga o lou ulu, ma folafola mai se faamanuiaga o se meaalofa mai le Atua lea sa aofia ai se tautinoga o le manao aupito sili o lou loto.
Sa ia fai mai o au o se tasi o i latou ia sa fai mai ai, “Amuia e faatupuina le filemu.”6 Sa ou tei ona o loo mafai ona iloa e se tagata ese lou loto lea na pupula ai ou mata e vaai i le potu i le mea sa tupu ai se vavega. O lena faamanuiaga o mea e mafai ona ou faia na mamanuina lo’u olaga, la’u faaipoipoga, ma la’u auaunaga faaleperisitua.
Mai lena aafiaga atoa ai ma mea na mulimuli mai ai, e mafai ona ou molimau atu ai, “Aua ua le tuuina atu i tagata uma meaalofa uma; ona e tele meaalofa, ma e tuu atu e le Agaga o le Atua i tagata taitoatasi se meaalofa.”7
Sa faaali mai ia te au e le Alii se meaalofa, ua mafai ai ona ou iloaina ma saunia mo ni avanoa e faaaoga ai e faamanuia ai i latou ou te alofa ma auauna i ai.
Ua silafia e le Atua a tatou meaalofa. O lau lui ia te outou faapena foi ma au, o le tatalo lea ia iloa meaalofa ua tuuina mai ia i tatou, ia iloa le auala e atiae ai, ma ia iloa ia avanoa e auauna atu ai i isi ua tuuina mai e le Atua ia i tatou. Ae o le mea sili o mea uma, ou te tatalo ina ia musuia outou e fesoasoani i isi ia mauaina a latou meaalofa faapitoa mai le Atua e auauna atu ai.
Ou te folafola atu afai tou te ole atu, o le a faamanuiaina outou e fesoasoani ma siitia isi i o latou gafatia atoatoa i a latou auaunaga ia i latou o loo latou taitaia ma alolofa i ai. Ou te molimau atu ia te outou o loo soifua le Atua, o Iesu o le Keriso, o le perisitua lenei a le Atua, lea ua tatou umiaina, ma ua saunia e le Atua mo i tatou ni meaalofa faapitoa e auauna atu ai ia te Ia i tua atu o o tatou faamoemoega. I le suafa o Iesu Keriso, amene.
Mostrar las referencias
-
1. Isaia 40:29–31.
-
2. Faataoto 28:1.
-
3. Autobiography of Parley P. Pratt, ed. Parley P. Pratt Jr. (1938), 211.
-
-
5. Ioane 17:3–4.
-
6. Mataio 5:9.
-


text:
UA 'FACEBOOK" FO'I PAGOTA
TETE’I NI ISI SENATOA I LE MEA UA TUPU I LE FALEPUIPUI
Na o'o lava fo'i i le ali'i Senatoa o Mauga Tasi Asuega sa ia ta'ua le fa'ate'ia tele o lona loto ma lana fa'alogo, ona o ripoti e uiga i mea o lo o tutupu i le falepuipui i Tafuna i le taimi nei.
"Ua ou te’i ina ua ou fa'alogo i se ripoti mai luga o le leitio i le taeao nei, e uiga i ni pagota o lo o mafai ona latou fa'aaoga computer ma initaneti a’o taofia ai i le to'ese i Tafuna," o le saunoaga lea a le afioga i le Maoputasi i luma o le maota i le taeao ananafi.
E le’i i ai se ripoti a le Samoa News i le vaega o le Lali na faia fa'asaga i lenei mata'upu, e ui sa mafai ona fesiligia ni isi o leoleo e uiga i le fa'afitauli e pei ona tula'i mai.
Na ta'ua i le ripoti a le leitio i le vaiaso na te’a nei e fa'apea, o ni tusitusiga sa faia e ni isi o pagota o lo o tuli a latou fa'asalaga i luga o feso'ota'iga tau initaneti e ta'ua o le ‘facebook’, sa va'aia ai ni ata a ni isi o i latou ia o lo o tapu’e ao i ai i totonu o le to'ese.
Sa fa'apea fo'i ona faia i ai ni tusitusiga i luga o le initaneti ma fesilisili ai ni isi o pagota i a latou uo o lo o i tua e uiga i le tulaga o lo o i ai i latou i totonu o le to'ese.
Saunoa Mauga, o ituaiga mata'upu fa'apenei e tatau lava ona silafia e le fono ina ia manino ai fa'afitauli o lo o tula'i mai i le to'ese i Tafuna.
Saunoa se tasi o ali'i faipule e fa'apea, e le tatau ona manatu mama le matagaluega o leoleo i le su'esu'eina o lenei mata'upu, ina ia mautinoa le saogalemu o isi pagota o lo o taofia ai i le to'ese.
Fai mai le ali'i faipule lenei, afai o tutupu ni tulaga fa'apenei i le to'ese, o lona uiga e i ai le tagata o lo o mafua ai tulaga ia.
O le saunoaga fo'i lea a Senatoa Lualemaga Faoa ina ua fesiligia e le Samoa News e uiga i lenei mata'upu. Sa ia ta'ua, e tatau ona su'esu'e le mafua'aga o fa'afitauli ia o lo o tutupu mai i totonu o le to'ese.
E le o se taimi muamua lenei ua tula'i mai ai ni fa'asea fa'asaga i ni fa'afitauli o lo o tula'i mai i le to'ese i Tafuna.
O le tausaga fo'i na te'a nei na fa'afeso'ota'i mai ai e ni isi o le atunu'u le Ofisa o le Samoa News, e uiga i se ali'i pagota o lo o taofia i le to'ese e fa'atali ai le taimi e lau ai lona fa'asalaga, ae sa va'aia e tagata o lo o ta'ele i le sami i le vaega o lo o i ai le paka liona.
Ua talosagaina e Mauga le Peresetene o le Senate ina ia fa'atulaga se iloiloga e fesiligia ai le komesina o leoleo fa'apea ai ma le fa'atonu o le ofisa o le Puipuiga o le Saogalemu Lotoifale, ina ia tu'u mai ni o latou manatu e uiga i lenei mata'upu.
E le o i ai i le atunu'u le ta'ita'ifono o le komiti o le Saogalemu ma le Puipuiga o le Saogalemu Lotoifale, se'i vagana ai le sui ta'ita'i komiti ia Alo Dr. P. Stevenson o lo o i ai i le taimi nei, ma ua fa'amoemoe o se taimi o le vaiaso fou lea ua fuafua le komiti e ono fa'atulaga ai sa latou iloiloga e uiga i lenei mata'upu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ua tasi nei le filiga a le afioaga o Nuuuli e avea le afioga Levu Tulafono F. Solaita Jr, lea foi sa avea ma faipule o le maota o sui i tausaga ua mavae, e fai ma Senatoa e sui tulaga i le tofa ia Seui Laau Sr., ua usufono.
O le fa’ai’uga o le vaiaso na se’i mavae atu, na faia ai lenei filifiliga, ina ua silia ma le masina talu ona avanoa le nofoa o le itumalo i totonu o le Senate.
I le aso 18 Fepuari, na tuuina atu ai e le afioga ile matua ia Togiola Tulafono se poloaiga e saili ai se tasi e sui tulaga i le tofa Seui ua tuumalo.